qundao/data-zh-poetry huggingface dataset:
由衡岳南台寺历玉版桥至半云庵后山谒庭柏禅师墓还至田家醉书
作者：严玉森
朝代：清

入山复十里，积翠交万重。曾经太华险，履此能从容。霞外鹄影微，霁初雪意慵。薄薄田舍酒，疏疏远寺钟。泉汲思中泠，樵衲来上封。乡梦莼一丝，春锦花千峰。万类共悲喜，孤筠观淡浓。兹游任醒醉，箕颍怀前踪。
客夜
作者：严禹沛
朝代：清

一身镫共影，相对亦何为。世故天涯见，乡心岁暮知。虚窗落残月，宿鸟动寒枝。容易明朝看，萧萧生鬓丝。
宿虞山逍遥游是先文靖公读书馆
作者：严禹沛
朝代：清

萧然一丘壑，明哲此幽栖。墙借悬崖匝，轩因荫桂低。月明松鼠啸，林暗草虫啼。烦抱清风涤，中宵梦不迷。
青铜峡
作者：严禹沛
朝代：清

青铜峡口过轻舟，百八亭亭塔影浮。奇绝两山中擘处，黄河千古自东流。
题鸣沙城
作者：严禹沛
朝代：清

蹀躞霜蹄沙自鸣，环州形胜旧隋城。云楼壮压河流激，时听蛟龙怒吼声。
一丛花·并蒂莲
作者：严绳孙
朝代：清

画桡昨夜过横塘。两两见红妆。丝牵心苦浑閒事，甚亭亭、别是难忘。澹月层城，影娥池馆，生小怕凄凉。而今稽首祝空王。便落也双双。露寒烟远知何处，妥红衣、忽认馀香。那夜帘栊，双纹绣帖，有尔伴鸳鸯。
一剪梅
作者：严绳孙
朝代：清

款抱多情诉断肠。生向愁乡。死向柔乡。鸳鸯魂梦几时双。月满横塘。风满瞿塘。红浪翻衾絮语长。赢得商量。怕得思量。可堪银汉是红墙。心上檀郎。陌上萧郎。
一斛珠·鹰
作者：严绳孙
朝代：清

云罗万里，侧目烟霄何处是。自看六翮今如此。华绊朱缨，擎出人儿喜。奚骑紫髯探雀喂。平芜洒血徒为尔。微躯誓拟酬君子。一夜西风，梦落钟山里。
七娘子·晓汲
作者：严绳孙
朝代：清

露华桐乳垂垂滴。亸风鬟、十八来晨汲。初景墙头，澹摇钗色。半牵玉虎全无力。新凉几日寻刀尺。便做成、出水曹衣窄。裙带频拈，袜罗愁湿。苔边定有惊鸿迹。
临江仙
作者：严绳孙
朝代：清

试问吴宫人去后，绮罗多少星霜。一声渔笛散横塘。虎丘今夜月，犹为照真娘。记得霓裳花底见，春风几度思量。生公石上旧年芳。夜寒莲漏永，清影在回廊。
临江仙·寒柳
作者：严绳孙
朝代：清

无多烟雨旗亭路，为谁萦损风流。新来消尽两眉愁。不知当日意，生怨隔红楼。桃叶桃根同怅望，知他何处维舟。玉钩斜畔女墙头。昏鸦栖不定，霜月满扬州。
倦寻芳·送成容若扈从北行
作者：严绳孙
朝代：清

凤城东去，一片斜阳，千里红叶。便不凄凉，早是凄凉时节。云骢渐抛珠汗渍，桃花鞭影明灭。笑回头，有蒲萄酒暖，当垆如月。算此去、金波正满，何处关山，玉笛吹裂。古镇黄花，看即满头须折。扈跸长杨人自好，翠帷未惯伤离别。只归来，古奚囊、尽添冰雪。
减字木兰花
作者：严绳孙
朝代：清

华灯影里，才饮香醪吾醉矣。试问梅花。春在红桥第几家。韶光弹指。欲说心情都不是。目断惊鸿。暮雨萧萧几阵风。
减字木兰花
作者：严绳孙
朝代：清

广庭人去。阁泪晴秋无一语。重认行踪。一片蔷薇糁径红。伴伊双燕。分我三春花底雁。翻怕书来。又报愁蛾病不开。
减字木兰花
作者：严绳孙
朝代：清

春融几日。雪尽遥峰看愈碧。细草东西。一路晴丝罥马蹄。青青杨柳。沽酒人家犹在否。杨柳青青。依旧长亭接短亭。
南乡子
作者：严绳孙
朝代：清

烟月满渔村。一道飞书下九阍。圣主临轩初试日，逡巡。白发青衫谒至尊。隐矣又焉文。归去空留土木身。何意片词亲简自，枫宸。九死从今总负恩。
南乡子·再送容若
作者：严绳孙
朝代：清

归语太匆匆。刚道看山落叶中。生把马蹄都衬著，猩红。应到重来更几重。今古望长空。明月山前月似弓。浇酒长城饮马窟，英雄。输与儒生骂祖龙。
南乡子·午日
作者：严绳孙
朝代：清

日永枕空支。漫折榴花缀五丝。渡口寂寥歌鼓断，寻思。病也何曾似旧时。懒自醉芳卮。剪取清光写楚词。此会明年何处所，差池。似客心情燕子知。
南乡子·捣衣
作者：严绳孙
朝代：清

霜叶满城头。一片青砧万古愁。唯有啼痕点点在，衣褠。夜夜随君宿戍楼。误妾定吴钩。不是萧郎爱远游。条脱旋宽双杵重，封侯。消得金堂几度秋。
南浦·送高澹人扈从东巡
作者：严绳孙
朝代：清

披香侍从，镇朝随、宫漏莫宫鸦。忽报翠华春豫，紫塞度银沙。千里旌旗彗野，簇鸡翘、五色乱晴霞。趁六龙飞处，极天红雨，江水泛松花。才是凤城三五，共华灯明月醉皇家。此际长杨羽猎，独自骋妍华。行矣青门鞭影，度关山、新柳万行遮。待归来又早，阶翻红药梦天涯。
南浦·题朱孟辨芦洲聚雁
作者：严绳孙
朝代：清

生绡淡墨，向人心、谱出许多愁。剩有垂杨金缕，几叶下寒流。隐隐渔灯生处，锁潇湘、一派荻花秋。问宾鸿点点，稻粱何在，生占白蘋洲。回首西风故国，有芙蓉、塘外月如钩。应是千帆数尽，人倚隔江楼。此际离魂归去，正谁家、水调唱歌头。甚无情图画，烟中不著一扁舟。
发维扬
作者：严绳孙
朝代：清

轻航春流上，烟光净客衣。岸知缘海阔，山自渡江稀。细路花将尽，空村燕不飞。浮家吾自可，白首共渔矶。
台城路·萧后妆楼
作者：严绳孙
朝代：清

凭君莫问妆楼处，御沟烟水如旧。满目江山，古而无死，此日定应谁有。乌栖鹿走。只一段铅华，芳名未朽。直道忘情，试来此地断肠否。春风何限当日，下帘声一派，远山青后。凤胫灯昏，龙香拨暖，消得宿妆残酒。寂寥清漏。早一曲回心，几时重奏。付与昏鸦，夜寒喧禁柳。
台城路·送李分虎
作者：严绳孙
朝代：清

秋来已是惊摇落，西风更催嘶骑。鲤淀通波，鱼山断壁，行尽燕齐千里。凉云雁底。盼楚尾吴头，一痕江水。挂片轻帆，鲈香斜日小亭子。溪堂树根竹里。惹邻翁相报，寒犬迎吠。白酒黄鸡，芋魁菱角，乐事人生有几。乡心顿起。也拟向春前，便营归计。并著兰舟，醉吟同短李。
台城路送李分虎
作者：严绳孙
朝代：清
体裁：词

秋来已是惊摇落，西风更催嘶骑。鲤淀通波，鱼山断壁，行尽燕齐千里。凉云雁底。盼楚尾吴头，一痕江水。挂片轻帆，鲈香斜日小亭子。
溪堂树根竹里，惹邻翁相报，寒犬迎吠。白酒黄鸡，芋魁菱角，乐事人生有几。乡心顿起。也拟向春前，便营归计。并著兰舟，醉吟同短李。
吴王井
作者：严绳孙
朝代：清

银床玉甃总成尘，不及军持汲尚频。试看一泓清未已，铅华先老沼吴人。
喝马一枝花·送沈融谷
作者：严绳孙
朝代：清

绿鬓铜章吏。籍甚东阳才子。柘西传乐府，满燕市。合唤罗裙，鹅管调银字。忽漫牵丝去，乱水荒山，迢迢六七千里。木槲浓阴底。情簟疏帘厅事。凭题翡翠砚，白藤纸。酒伴无人，蛮椀谁同醉。记取双江外，第一是梅边，莫忘小驿花使。
喝马一枝花·送沈融谷
作者：严绳孙
朝代：清
体裁：词

绿鬓铜章吏。籍甚东阳才子。柘西传乐府，满燕市。合唤罗裙，鹅管调银字。忽漫牵丝去，乱水荒山，迢迢六七千里。木槲浓阴底。情簟疏帘厅事。凭题翡翠砚，白藤纸。酒伴无人，蛮碗谁同醉。记取双江外，第一是梅边，莫忘小驿花使。
如梦令
作者：严绳孙
朝代：清

禁得几多僝僽。春色明朝还又。待倩养花风，吹展玉人眉皱。生受。生受。管是这回清瘦。
如梦令·落花
作者：严绳孙
朝代：清
体裁：词

鱼浪飘香千点。燕尾分烟一剪。已自出墙来，又被轻风吹转。吹转。吹转。刚逗卷帘人面。
如梦令·落花
作者：严绳孙
朝代：清

鱼浪飘香千点。燕尾分烟一剪。已自出墙来，又被轻风吹转。吹转。吹转。刚逗捲帘人面。
始兴道中
作者：严绳孙
朝代：清

曲江江势旧回肠，况复秋心对夕阳。林气带霜犹隐郭，水痕侵岸欲平樯。红兰解作依人笑，紫桂重飘故国香。差幸此邦还有岁，未劳阴雨念南荒。
小桃红·题汪蛟门礼部小照三好图
作者：严绳孙
朝代：清

一曲山香舞。门外桃花雨。清醥浮来，玉山颓了，十眉愁妩。最欺人、还道有心情，觅羽陵残蠹。醒眼今何计。十丈东华土。偏只赢他，一编陈墨，商量今古。更何年、二十四桥边，问吹箫人处。
小重山·桂花
作者：严绳孙
朝代：清

一夜檀心怨广寒。西风吹不尽、小窗闲。汉宫黄额画来难。珠帘卷，惆怅夕阳山。可记晓妆残。有人亲插与、鬓云弯。露华依旧湿阑干。何曾是，寂寞泪珠弹。
山花子
作者：严绳孙
朝代：清

人与青山共白头。犯寒帘控小金钩。一树垂杨扶不起，压春愁。眼底生涯都未是，天边凝望几时休。索倩玉骢驮醉去，病青楼。
山花子·王西樵吏部小照
作者：严绳孙
朝代：清

禅悦何如昔辋川。前身元住散花天。一幅绣窗金粟影，自年年。起草独来清禁里，题诗多在晚山边。依旧司勋禅榻畔，落花烟。
御街行·中秋
作者：严绳孙
朝代：清

算来不似萧萧雨。有个安愁处。而今把酒问姮娥，是甚广寒心绪。只轮飞上，天街似水，不管人羁旅。霓裳罢按当时谱。一片青砧路。西风白骑几人归，肠断绿窗儿女。数声角罢，楼船月偃，雁落潇湘去。
念奴娇
作者：严绳孙
朝代：清

浮生梦里，更能得、几度人间今夕。西子湖头秋已半，清景似曾相识。银渚云开，珠胎月满，一片伤心碧。姮娥知否，照人如此清切。试望苏小西陵，如今松柏，尽难寻油壁。星火楼台永夜舟，不是旧游踪迹。病忆愁吟，有荷花笑我，百端交集。数声何处，夜分犹自吹笛。
意难忘
作者：严绳孙
朝代：清

生小盈盈。是天教断送，赋与多情。密防鹦语滑，愁压凤笺轻。红泪湿，翠眉清。犹是可怜生。梦儿中，几回来处，只凭分明。算来谁负流莺。有花枝照妾，明月随卿。病应前夜得，眼是几时醒。欲画也，恐难成。堪否与题名。道判将，绿消红褪，分付丹青。
摸鱼儿·寿留仙
作者：严绳孙
朝代：清

似仙源、桃花零乱，武陵一棹重驻。玉堂铃索花砖日，旧是先生游处。愁如絮。消受尽、五湖烟月三湘雨。君恩再许。教领袖词流，双椽烛底，洒翰继迁固。喜不改，张绪当年风度。柳弧依旧悬户。交疏月转传筹饮，坠遍玉河红露。支机浦。早看取、七香车上山眉妩。离情休诉。只此恨重偿，双纹簟展，肯放早朝去。
春后
作者：严绳孙
朝代：清

九春觞咏等闲过，犹染霜毫写永和。困懒莺花经眼失，衰迟风雨不情多。城隅绿水空丝管，天上青云足网罗。不似柳阴溪上去，自横艇子卧渔蓑。
望江南
作者：严绳孙
朝代：清

春欲尽，昨夜画楼东。暗绿扑帘银杏雨，昏黄扶袖玉兰风。人在小窗中。山枕泪，只是背人红。讳病镜知眉戍削，关心书辨墨纤浓。归梦镇相逢。临欲别，何处见回眸。一丈红墙遮玉砌，十年青鸟断银钩。往事总成愁。憔悴尽，花满忆春游。褰幌月华窥拥被，隔帘风影报梳头。终日并兰舟。愁绝处，偏是记从前。鹦鹉关心留眼地，蔷薇垂泪送人天。肠断竟无言。孤负了，相见又依然。岂有计堪酬锦段，更无人与寄瑶笺。消瘦也谁怜。红成阵，花落麦凉秋。那得鹔鹴供涤器，不关杨柳悔封侯。老我是穷愁。欹枕夜，几度月当楼。赋别江淹惭梦锦，寄愁徐淑阻书邮。多分怨灵脩。清夜忆，两两暗销魂。怀袖泪痕悲灼灼，画图身影唤真真。一种是双文。不信是，真合老风尘。愁似巴山听夜雨，懒从巫峡赋朝云。消息奈何春。听宛转，愁到渡江多。杏子雨馀梅子雨，柳枝歌罢竹枝歌。一抹远山螺。曾几日，轻扇掩纤罗。白发黄金双计拙，绿阴青子一春过。归去意如何。湖上好，谷口旧相招。青锦湍回开画槛，绿杨风过响檀槽。迟日醉春醪。帘影外，宛转小红桥。见按金钗临水裔，又兜罗袜下山椒。催上木兰桡。溪口路，归梦绕明湖。风送落红沾网眼，雨浮新绿上城跗。节物近凫车。雪鬓畔，小小赤灵符。轻袖五丝凭画鹢，暗窗九子裹青菰。人似旧时无。
望江南
作者：严绳孙
朝代：清

江南好，蟹浦画难如。春酒连船浮竹叶，春厨三月有鲥鱼。只合浦边居。江南好，一片石头城。细雨飞来矶燕小，暖风扶上纸鸢轻。依约是清明。
望江南·其一
作者：严绳孙
朝代：清

春欲尽，昨夜画楼东。暗绿扑帘银杏雨，昏黄扶袖玉兰风。人在小窗中。山枕泪，只是背人红。讳病镜知眉戍削，关心书辨墨纤浓。归梦镇相逢。
望江南·其一
作者：严绳孙
朝代：清

江南好，蟹浦画难如。春酒连船浮竹叶，春厨三月有鲥鱼。只合浦边居。
望江南·其七
作者：严绳孙
朝代：清

湖上好，谷口旧相招。青锦湍回开画槛，绿杨风过响檀槽。迟日醉春醪。帘影外，宛转小红桥。见按金钗临水裔，又兜罗袜下山椒。催上木兰桡。
望江南·其三
作者：严绳孙
朝代：清

愁绝处，偏是记从前。鹦鹉关心留眼地，蔷薇垂泪送人天。肠断竟无言。孤负了，相见又依然。岂有计堪酬锦段，更无人与寄瑶笺。消瘦也谁怜。
望江南·其二
作者：严绳孙
朝代：清

临欲别，何处见回眸。一丈红墙遮玉砌，十年青鸟断银钩。往事总成愁。憔悴尽，花满忆春游。褰幌月华窥拥被，隔帘风影报梳头。终日并兰舟。
望江南·其二
作者：严绳孙
朝代：清

江南好，一片石头城。细雨飞来矶燕小，暖风扶上纸鸢轻。依约是清明。
望江南·其五
作者：严绳孙
朝代：清

清夜忆，两两暗销魂。怀袖泪痕悲灼灼，画图身影唤真真。一种是双文。不信是，真合老风尘。愁似巴山听夜雨，懒从巫峡赋朝云。消息奈何春。
望江南·其八
作者：严绳孙
朝代：清

溪口路，归梦绕明湖。风送落红沾网眼，雨浮新绿上城跗。节物近凫车。雪鬓畔，小小赤灵符。轻袖五丝凭画鹢，暗窗九子裹青菰。人似旧时无。
望江南·其六
作者：严绳孙
朝代：清

听宛转，愁到渡江多。杏子雨馀梅子雨，柳枝歌罢竹枝歌。一抹远山螺。曾几日，轻扇掩纤罗。白发黄金双计拙，绿阴青子一春过。归去意如何。
望江南·其四
作者：严绳孙
朝代：清

红成阵，花落麦凉秋。那得鹔鹴供涤器，不关杨柳悔封侯。老我是穷愁。欹枕夜，几度月当楼。赋别江淹惭梦锦，寄愁徐淑阻书邮。多分怨灵脩。
望海潮·钱塘怀古和柳屯田
作者：严绳孙
朝代：清

吴颠越蹶，玄黄战罢，无多钱赵兴亡。城柝宵严，宫鸦晓起，潮声依旧钱塘。绮丽最难忘。有蜀船红锦，粤橐沈香。别样风流，翠翘金凤内家妆。笙歌十里湖光。更沈云菰米，坠粉莲房。一道愁烟，三分流水，恼人唯有斜阳。尽日绕荒冈。又秋营画角，粉队军装。指点六陵，衰草下牛羊。
柳梢青
作者：严绳孙
朝代：清

晓色汀洲。泄云微度，雨脚初收。碧簟凉生，宿酲未解，秋在兰舟。个人何处凝眸。记不起、春风旧游。花外迎归，霜前教去，总是轻鸥。
桂枝香·胥江怀古
作者：严绳孙
朝代：清

吴城东畔。早一抹秋容，骤雨初敛。试问忠魂何处，依稀未远。六千君子淩波起，便江头、水犀朝偃。伤心此际，惊涛溅血，臣言真践。叹千古、兴亡满眼。更白马从游，此恨谁见。赢得神鸦社鼓，丽谯荒甸。西风谁把英雄泪，洒东流、一时吹转。始应消得，箫声吴市，那些幽怨。
水龙吟·京江离席
作者：严绳孙
朝代：清

南徐自是伤心处，天水平分瓜步。风吹浪打，英雄去尽，江山千古。此际茫茫，故人挥手，一时燕楚。喜离尊重满，彩笺同擘，邀仙令，片帆驻。多少风流云散，更东南、断魂金鼓。平生知己，寸心空在，算来良苦。梦里平湖，芙蓉秋老，使君归去。便从今，击筑声沈，听湘瑟，两何许。
水龙吟·端州五日
作者：严绳孙
朝代：清

恼人细柳新蒲，三年已扫金台迹。繁台尘土，钓台烟雨，崧台风日。淹冉年华，禁他揉弄，这般狼籍。算上林龙舸，掣标来□，天笑处，谁簪笔。一片牂牁风急。便归梦、怎教归得。清尊空满，朱颜难驻，浮名何益。多少当年，玉符彩缕，目胎心掷。正画船回处，金波十顷，一声山笛。
沁园春·北征次留仙江陵见寄原韵
作者：严绳孙
朝代：清

十载行藏，几度相看，邮亭一灯。任迷离缬眼，非花非雾，横斜世路，为谷为陵。湘佩徒捐，郢歌谁和，看到无心似未曾。归来好，过琵琶江浦，也湿吴绫。蛾眉淡后谁憎。只倦翮追飞感倍增。向韶年青鬓，都添缟雪，春风紫陌，几践玄冰。去就难同，平生可念，要路由人衮衮登。吾休矣，有茶烟禅榻，片石疏藤。
浣溪沙
作者：严绳孙
朝代：清

梅粉园林晓夜凉。不堪终日倚楼窗。落花风外更斜阳。剩识唾花休卷袖，不成心字始怜香。十三弦上怨潇湘。
浣溪沙
作者：严绳孙
朝代：清

腻粉无端退蝶翎。赤僧偷眼是蜻蜓。春光先过短长亭。安得手持修月斧，愿将身作护花铃。不堪风雨涴丹青。
浣溪沙
作者：严绳孙
朝代：清

镜里花枝折未成。水中莲子动分明。慵红闷翠转盈盈。多恨崔徽浑似画，倦游司马苦关情。几时怀抱属卿卿。尽日风吹到大罗。金堂消息见横波。暖云香雾奈伊何。犹是不曾轻一笑，问谁堪与画双蛾。一般愁绪在心窝。窣地潜窥近画阑。玉人心性得应难。全身今日付郎看。倚处暗听莺语怯，携来私讶玉纤寒。莫教人事更摧残。隙影馀香望未赊。为谁惆怅似天涯。紫兰重院谢娘家。生小晕眉临却月，近来书格爱簪花。麝煤茧纸映轻纱。绿拥红遮恼暗期。慧心无处不先知。凤屏东畔独来时。忍待成烟怜紫玉，敢誇能事比红儿。等閒踪迹易猜疑。瘦损腰支不奈愁。扇欹灯背晚庭幽。不如眠去梦温柔。昨夜凉风生玉砌，旧时明月在兰舟。一生真得几回眸。
浣溪沙·为汉阳李子临姬人小影不似
作者：严绳孙
朝代：清

一段巫云画不成。想中依约远山青。不曾真似未倾城。锦水鸳鸯非旧曲，芳洲鹦鹉太无情。放郎双桨下金陵。
浣溪沙·其一
作者：严绳孙
朝代：清

镜里花枝折未成。水中莲子动分明。慵红闷翠转盈盈。多恨崔徽浑似画，倦游司马苦关情。几时怀抱属卿卿。
浣溪沙·其三
作者：严绳孙
朝代：清

窣地潜窥近画阑。玉人心性得应难。全身今日付郎看。倚处暗听莺语怯，携来私讶玉纤寒。莫教人事更摧残。
浣溪沙·其二
作者：严绳孙
朝代：清

尽日风吹到大罗。金堂消息见横波。暖云香雾奈伊何。犹是不曾轻一笑，问谁堪与画双蛾。一般愁绪在心窝。
浣溪沙·其五
作者：严绳孙
朝代：清

绿拥红遮恼暗期。慧心无处不先知。凤屏东畔独来时。忍待成烟怜紫玉，敢誇能事比红儿。等閒踪迹易猜疑。
浣溪沙·其六
作者：严绳孙
朝代：清

瘦损腰支不奈愁。扇欹灯背晚庭幽。不如眠去梦温柔。昨夜凉风生玉砌，旧时明月在兰舟。一生真得几回眸。
浣溪沙·其四
作者：严绳孙
朝代：清

隙影馀香望未赊。为谁惆怅似天涯。紫兰重院谢娘家。生小晕眉临却月，近来书格爱簪花。麝煤茧纸映轻纱。
满庭芳·佛手柑
作者：严绳孙
朝代：清

玉露凝香，金风傅彩，更谁锡与嘉名。移来鹿苑，相好自天成。见说汉宫仙掌，轻将去、铅泪双零。算争似、玉毫光里，一指證无生。兜罗垂引处，乍伸还屈，示现分明。想拈花俱笑，指月同清。应是散花人至，邻虚界、蓦地香城。慈云护、掺掺亲供，相对展金经。
满江红
作者：严绳孙
朝代：清

一霎灯前，早硬却、心儿别了。幸道是、频年浪迹，惯曾草草。恰喜病随残月减，可知梦与秋风杳。只回廊、才转是天涯，渔阳道。偷弹泪，灯花小。亲煮药，炉烟绕。尽一番愁悴，又添离抱。别后扊扅炊却尽，客中鱼素愁难料。竟何如、双影玉兰堂，相看老。
满江红
作者：严绳孙
朝代：清

世事茫茫，伤不了、中年哀乐。到而今、未应挥手，心先作恶。紫禁乌啼频怅望，青门柳色同飘泊。记一灯、微雨照论心，檐花落。车与笠，平生诺。萍将梗，重来约。早魂销何处，孤城残角。客路乱馀春色在，故乡老去欢情薄。盼紫桐、花底雁书来，题红药。
满江红
作者：严绳孙
朝代：清

别袂偷分，盼不到、片帆香陌。正雨过、乱红飞尽，水云凝碧。杨柳漫牵歌意绪，苧萝多少愁踪迹。怕羁心、重对旧亭台，伤今昔。花影昼，蟾阴夕。重执手，何时得。奈渚蒲樯燕，助人行色。纵是梦来应有恨，情知留得元无益。算人生、双鬓几时青，成抛掷。
满江红
作者：严绳孙
朝代：清

马迹车尘，甚今生、还能到我。更多少、鸿离鹤怨，浪淘风簸。酒力不禁归梦觉，鬓丝都是羁愁做。冷秋心、梁燕北来时，能传么。穷愁恨，眉峰锁。风尘泪，征衫涴。尽寂寥前事，算来都可。小句成时看墨浅，新妆竟了怜花妥。只如今、和影对新蟾，人三个。
满江红·午日
作者：严绳孙
朝代：清

生老樊川，水嬉不尽当年兴。问十里、湖光何处，画桡相并。金管风多听又失，珠帘雨细看难定。算陈思、著眼不曾多，惊鸿影。凭舷意，应谁省。抛醉缬，朱榴映。尽繁华都付，藕丝风领。一簇愁红空极浦，半湖柔绿浮归艇。正高楼、人在柳阴中，烟光暝。
满路花·与听公
作者：严绳孙
朝代：清
体裁：词

吴宫落日荒，燕市悲歌暮。天山三丈雪、迷行路。蓦然相遇，宝筏横津渡。支公都未许。会待安心，早教觅向何处。玄关频叩，默语俱成误。白头浑未定、风前絮。一灯深照，领略元无句。从今应记取。玉河霜月，满身多少花雨。
烛影摇红·上元
作者：严绳孙
朝代：清

薄醉垂鞭，宝坊才转疑飞坠。一年明月打头圆，望处浑如水。便有鱼龙成队，更多少、王侯邸第。白头犹说，天上霓裳，旧时风味。谁耐闲行，紫骝可也如人意。归来孤馆踏歌声，远听心还碎。往事姮娥应记。遍灯月、阑珊影里。而今谁问，南国春寒，个人憔悴。
烟雨渡江
作者：严绳孙
朝代：清

京江春树隔芊绵，咫尺神灵意惘然。青壁近迷山寺雨，绿蓑遥入海门烟。江鱼水阔难通市，石燕风多不避船。我欲燃犀照幽渚，梦魂犹自怯潺湲。
琐窗寒
作者：严绳孙
朝代：清

开到荼蘼，苔荒藓老，纹纱嫌薄。怎禁疏雨，闲了秋千绒索。只垂杨、渐浓绿云，重阴遮断红楼角。想镜台妆罢，冷凝花影，罗衣微觉。帘幕。人如昨。但玉冻钗茸，粉销梳掠。锦筝弹怨，又恨秦丝声弱。待拈针、添绣文鸳，晚风料峭低素萼。向薰炉、消受春寒，孤负湔裙约。
瑞龙吟·李迎侍儿扫镜于吴门
作者：严绳孙
朝代：清
体裁：词

吴趋里。谁在小小门庭，溶溶烟水。柔枝乍结春愁，盈盈才道，涂妆绾髻。情难拟。不比旧家桃叶，绿阴深矣。檀郎近约相迎，雀钗新黛，玉符空翠。休问石城艇子，更堪肠断，竹西歌吹。唯有泰娘桥边，离梦犹系。汉皋佩冷，别是伤心地。待携向、兰缸背底。菱花偷展，谁照郎心切，探春试问春来未。蜂子怜新蕊。香破也、报来幽窗病起。吟笺赋笔，待伊次第。
瑞龙吟·李迎侍儿扫镜于吴门
作者：严绳孙
朝代：清

吴趋里。谁在小小门庭，溶溶烟水。柔枝乍结春愁，盈盈才道，涂妆绾髻。情难拟。不比旧家桃叶，绿阴深矣。檀郎近约相迎，雀钗新黛，玉符空翠。休问石城艇子，更堪肠断，竹西歌吹。唯有泰娘桥边，离梦犹繫。汉皋佩冷，别是伤心地。待携向、兰缸背底。菱花偷展，谁照郎心切，探春试问春来未。蜂子怜新蕊。香破也、报来幽窗病起。吟笺赋笔，待伊次第。
留春令
作者：严绳孙
朝代：清

万山中划，长虹饮处，神州东属。谁遣青青古犹今，眯不尽、风尘目。堪否筑台当一曲。看秋容浓绿。往事山僧莫重陈，待醉了、供歌哭。
百字令·再和
作者：严绳孙
朝代：清

早时人羡，道不是、风雨洿池中物。秃袖藤鞋今似许，冷落少年油壁。噩梦关心。惊尘扑面，此事何当歇。贫来自喜，诗篇天付花骨。试问三匝何依，一身犹似，乌鹊南飞只。决眼云烟成变幻，何况吹箫明月。唯有瞿昙，殷勤一指，校与心期切。人间万事，北风应近飞雪。
百字令·题震修小照次韵
作者：严绳孙
朝代：清

梦回身世，待与子、呼酒细论齐物。个是文场摧敌手，所向一时坚壁。白日难挥，黄金易散，弹指菁华歇。短衣射虎，怜渠未是侯骨。我是海鸟忘机，君休自叹，归燕红襟只。飞絮乱花浑不管，零落六朝烟月。生即同年，居偏对宇，老觉关情切。芒鞋相待，共君踏遍冰雪。
看花回·归舟
作者：严绳孙
朝代：清

不是山阴雪夜舟，争便归休。春花秋月三分景，去二分、雨泣风愁。一分浑是病，算与从头。缥缈峰前万树秋，尽待淹留。人生酒债寻常遍，放他禹穴重游。而今先带得，越吹江讴。
眼儿媚·咏红姑娘
作者：严绳孙
朝代：清

珊枕寒生夜来霜。犹自可人妆。绛仙呵手，红儿偷眼，斜倚纱窗。伤心合是樱桃侣，零落郑家香。生生长共，故宫衰草，同对斜阳。
秋日杂感
作者：严绳孙
朝代：清

润州西望大江通，正忆金焦似画中。城郭晓连瓜步雨，帆樯春满海门风。何年地坼分吴会，终古湖平见禹功。近说东南多战垒，车书回首几时同。秣陵宫阙旧神州，桃叶听歌记昔游。紫禁月沈琼树夕，沧江枫冷石城秋。天门无复交仙仗，海气真成结蜃楼。总是兴亡千古地，莫教潮汐送闲愁。春雨曾过九曲堤，雷塘官柳正萋迷。飘来画角才江北，数去青楼是竹西。极浦风惊闻马渡，重城镫暗失乌栖。试看明月三分夜，犹有箫声杂鼓鼙。五湖秋色莽丘墟，江介悲风尚羽书。解语莫同秦吉了，端忧真似鲁爰居。火旗锦缆终何事，白骨青烽一醉余。侧足横流群盗在，乾坤何处有吾庐。
秋日杂感·其一
作者：严绳孙
朝代：清

润州西望大江通，正忆金焦似画中。城郭晓连瓜步雨，帆樯春满海门风。何年地坼分吴会，终古湖平见禹功。近说东南多战垒，车书回首几时同。
秋日杂感·其三
作者：严绳孙
朝代：清

春雨曾过九曲堤，雷塘官柳正萋迷。飘来画角才江北，数去青楼是竹西。极浦风惊闻马渡，重城镫暗失乌栖。试看明月三分夜，犹有箫声杂鼓鼙。
秋日杂感·其二
作者：严绳孙
朝代：清

秣陵宫阙旧神州，桃叶听歌记昔游。紫禁月沈琼树夕，沧江枫冷石城秋。天门无复交仙仗，海气真成结蜃楼。总是兴亡千古地，莫教潮汐送闲愁。
秋日杂感·其四
作者：严绳孙
朝代：清

五湖秋色莽丘墟，江介悲风尚羽书。解语莫同秦吉了，端忧真似鲁爰居。火旗锦缆终何事，白骨青烽一醉余。侧足横流群盗在，乾坤何处有吾庐。
羁绪与留仙
作者：严绳孙
朝代：清

止息知无地，羁孤叹有身。贫来真丧我，老至转随人。白雪他山夜，黄梅故国春。九关犹踞虎，岁暮共沾巾。长怀知己意，触绪或无端。醴去生犹在，绨来叔尚寒。我无重暖席，君有未弹冠。岂不慰羁寂，终歌《行路难》。
羁绪与留仙·其一
作者：严绳孙
朝代：清

止息知无地，羁孤叹有身。贫来真丧我，老至转随人。白雪他山夜，黄梅故国春。九关犹踞虎，岁暮共沾巾。
羁绪与留仙·其二
作者：严绳孙
朝代：清

长怀知己意，触绪或无端。醴去生犹在，绨来叔尚寒。我无重暖席，君有未弹冠。岂不慰羁寂，终歌《行路难》。
菩萨蛮 其一 托兴
作者：严绳孙
朝代：清

昭阳一夜思倾国。家家鸾镜新妆色。狼籍画双蛾。手繁宫样多。不须矜艳冶，明日承恩者。淡扫便朝天。路人知可怜。
菩萨蛮 其三 托兴
作者：严绳孙
朝代：清

唾华零落昏残绣。只将匹帛誇长袖。舞罢泣春风。归来自洗红。一时齐望幸。白发偏多恨。云雨吊荒台。犹将梦里来。
菩萨蛮 其二 托兴
作者：严绳孙
朝代：清

君恩自古如流水。梨园又选良家子。都作六宫愁。传言放杜秋。倾城争一顾。那用论缣素。几个定横陈。丹青不误人。
菩萨蛮 其四 托兴
作者：严绳孙
朝代：清

金钗钿合知何许。绿章红泪辞偏苦。岂必九重知。传看出众时。可怜心独矢。自衒谁家子。龋齿复啼妆。折腰伊太狂。
菩萨蛮·托兴
作者：严绳孙
朝代：清

昭阳一夜思倾国。家家鸾镜新妆色。狼籍画双蛾。手繁宫样多。不须矜艳冶，明日承恩者。淡扫便朝天。路人知可怜。君恩自古如流水。梨园又选良家子。都作六宫愁。传言放杜秋。倾城争一顾。那用论缣素。几个定横陈。丹青不误人。唾华零落昏残绣。只将匹帛誇长袖。舞罢泣春风。归来自洗红。一时齐望幸。白发偏多恨。云雨吊荒台。犹将梦里来。金钗钿合知何许。绿章红泪辞偏苦。岂必九重知。传看出众时。可怜心独矢。自衒谁家子。龋齿复啼妆。折腰伊太狂。
菩萨蛮·王阮亭户部小照
作者：严绳孙
朝代：清

济南名士含香客，蜀笺盈手桃花劈。天下工为文，红桥旧使君。凤城春似许，梅子肥时雨。借问对题诗，东风第几枝。
菩萨蛮·题乔无功万书园小照
作者：严绳孙
朝代：清

湘帘棐几浮新绿。香缄燕尾同心束。舒卷不曾闻。名山咫尺间。好添图外意。新样元和字。回笔画双蛾。春风乐事多。
菩萨蛮·题画马
作者：严绳孙
朝代：清

春回红埒看无价。桃花汗重连钱卸。骧首望长天。双瞳夹镜悬。盘涡初出浴。芳草如烟绿。莫但惜障泥。追风会有时。
虞美人
作者：严绳孙
朝代：清

征帆只是悠悠去。去也知何处。泪痕休渍别时衣。弹与烟鸿犹得向南飞。月华几夕清如洗。料得卿归矣。暗愁如雾又黄昏。有个盈盈相并说游人。
虞美人·和高澹人折花图
作者：严绳孙
朝代：清

韶光总被风吹去。又是清明雨。雨馀骑马觅残春。剩折一枝红艳衬梨云。屏山曲护檀霞重。何处江南梦。起来烧烛看仍稀。剪取生绡和泪画崔徽。
蝶恋花
作者：严绳孙
朝代：清

依旧荷香三十里。比似年时，无复残红矣。不恨红芳不相俟。恨他零落秋如此。鹜外遥山鸥外水。水上斜阳，染出千峰紫。脉脉秋心勾引起。一行白雁天边字。
蝶恋花
作者：严绳孙
朝代：清

翠帐寒生香篆袅。斜亸腰支，一向和衣抱。暮雨帘栊如欲晓。罗裙半展潇湘绕。笑吐丁香檀晕小。雾湿花房，杨柳三眠了。唤起凤屏灯悄悄。试看鬟影松多少。
蝶恋花
作者：严绳孙
朝代：清

青琐帘前人惜别。未许牵衣，较比牵衣切。一曲阳关初唱彻。相看本是明明月。宛转征衣金粟尺。心字香温，纤手流苏结。梦里彩云留不得。西风吹过黄花节。
补遗·南歌子
作者：严绳孙
朝代：清

积润初消砌，轻阴尚覆城。蔷薇花外度流莺。却道年来、浑是不关情。青镜人如昨，朱弦手尽生。断肠天气旧池亭。梦里红香、清露泣三更。
踏莎行·过吴江
作者：严绳孙
朝代：清

月魄分桥，烟鬟迷渡。分明十里长洲路。从教幽梦解相寻，乱帆影里人何处。细蕊偷黄，单绢引素。去来浑是难分付。西风篷底博山香，一丝丝似秋情绪。
辘轳金井·风
作者：严绳孙
朝代：清

伤心休问，只风儿、也勾吹将人老。刬地排空，总没些分晓。城乌去了。又唤起、钿车声早。汉苑秦宫，千门万户，飘残多少。古今去来如鸟。把狗屠骏市，往事都扫。似絮羁魂，怎禁他颠倒。江南梦杳。敢吹遍、天涯芳草。故国飘零，画船听雨，甚时重到。
醉公子
作者：严绳孙
朝代：清

郊外青骢马。蹀躞垂杨下。怅望碧云重。夕阳莲叶东。最是销魂处。禾黍离披去。远客易惊秋。风多莫上楼。
金缕曲·澹人江村图
作者：严绳孙
朝代：清

秋色萦怀抱。正缄来、房山新绘，江村缥渺。甲帐前头供奉客，尽日亲承天笑。算纵有、长林丰草。除是功成头并白，赐明湖、一曲容归老。见卵计，笑君早。绿杨踠地平桥小。问丹青、枫江转处，阿谁归棹。万事后人吾分定，此计合教先了。待重见、浊醪相劳。七十二峰湖上路，隔姚江、烟雨无多少。眼底事，海鸥鸟。
金缕曲·赠西溟次容若韵
作者：严绳孙
朝代：清

画角三声咽。倩星前、梵钟敲破，三生慧业。身后虚名当日酒，未彀消磨才杰。君莫叹、兰摧玉折。多少青蝇相吊罢，鲍家诗、碧溅秋坟血。听鬼唱。几时彻。更谁炙手真堪热。只些儿、翻云覆雨，移根换叶。我是漆园工隐几，也任人猜蝴蝶。凭寄语、四明狂客。烂醉绿槐双影畔，照伤心、一片琳宫月。归梦冷，逐回雪。
金缕曲·送西溟奔母丧南归次韵
作者：严绳孙
朝代：清

此恨何当住。也须知、王和生死，总成离阻。真使通都闻恸哭，废尽蓼莪诗句。算母子、寻常欢聚。粳稻登场春韭绿，便休论、万里封侯去。须富贵，竟何许。片帆触处成悲绪。问从今、樯乌堠燕，几番风雨。不尔置君天禄阁，未算人生奇遇。甚一种、世间儿女。画荻教成羞半豹，早高堂、鸾诰偏无负。天可问，傥相语。
金缕曲·题陈其年小照填词图有姬人吹玉箫倚曲
作者：严绳孙
朝代：清
体裁：词

燕市悲歌者。论从来、英雄儿女，漫争声价。肠断斑骓人欲去，刚道小乔初嫁。只半幅、春风图画。唱到天涯芳草句，看一声、离凤娇鬟亚。红泪泣，数行下。浮名自是谁真假。甚于思、花间兰畹，一时方驾。不管秦娥箫咽后，又是荼蘼开罢。更何处、垂杨系马。便遣玉人嗔急性，背华灯、扣损裙儿砑。须罚尔，尽三雅。
金缕曲·题陈其年小照填词图有姬人吹玉箫倚曲
作者：严绳孙
朝代：清

燕市悲歌者。论从来、英雄儿女，漫争声价。肠断斑骓人欲去，刚道小乔初嫁。只半幅、春风图画。唱到天涯芳草句，看一声、离凤娇鬟亚。红泪泣，数行下。浮名自是谁真假。甚于思、花间兰畹，一时方驾。不管秦娥箫咽后，又是荼蘼开罢。更何处、垂杨繫马。便遣玉人嗔急性，背华灯、扣损裙儿砑。须罚尔，尽三雅。
附名家词钞改本
作者：严绳孙
朝代：清
体裁：词

露质舒金，秋肌敛雪，可宜垂手亭亭。木奴愁绝，低首拜嘉名。何事汉宫仙掌，轻移去、铅泪双零。浑输与、玉毫光里，一指證无生。兜罗垂引处，春纤乍接，一样香清。正夜深寒浅，幽梦初醒。问取散花人去，如花客、屈指谁争。还凭藉、慈云深护，长伴展金经。
霜叶飞
作者：严绳孙
朝代：清

故乡他日。丹枫路、草堂斜转山麓。绕篱清涧断桥东，尽日汲寒玉。正欹枕、矮窗晴旭。山厨扫叶晨炊熟。醉卯酒如泥，把插架陈编，卷了不遣侵目。岂少摈落江山，芦人渔子，容易伴我幽独。为探梅信爱冲风，挂蒲帆十幅。要游倦、归来新浴。樵青扶醉移红烛。待先生如此去，四十三年，问他陵谷。
青玉案
作者：严绳孙
朝代：清

虎丘山下伤心路。直不放，游人去。鬓影歌声香不度。卖花篱畔，斗茶阑角，记得停舟处。乱红飞过真娘墓。休觅断碑肠断句。愁校兴亡争几许。一龛灯影，半天铃语，几阵吴宫雨。
青玉案·雁字
作者：严绳孙
朝代：清

丹青画出秋容好。看题处，当残照。一一银钩天外小。晚妆楼上，麝煤临就，忒也疏斜了。浣花波影明如扫。弟子新传王逸少。雨打风吹几回老。断行残墨，被谁偷谱，排点银筝巧。
风中柳·黄莺
作者：严绳孙
朝代：清

细柳拖烟，织就乱丝多少。怪掷处、金梭偏小。一枝飞绕。数声啼了。涩新簧、薄寒犹峭。娇音断续，短梦绿窗惊晓。弄春阴、翠翻红笑。曲池人悄。落花风袅。又衔来、一番残照。
风入松
作者：严绳孙
朝代：清

星移帆影月移沙。秋思谁家。别时不敢分明语，蹙春山、暗损韶华。又是中秋时候，西风几阵归鸦。相思难遣梦交加。水阔山斜。尊前常恨天涯远，况如今、真个天涯。若问重来何日，待伊归向窗纱。
风流子
作者：严绳孙
朝代：清

荀郎伤逝后，魂销尽、蓦地见倾城。正梅粉乍舒，旧家门巷，柳丝斜亸，别样才情。更几度，玉钗寒拨火，银甲夜调筝。斗帐珠瑩，檀心偷展，凤灯香灺，花睡难成。无端将去也，人何处梦里，应唤卿卿。空记鹅儿酒暖，杏子衫清。怕油壁西陵，雨僝风僽，美人南浦，绿怨红惊。为待兰舟催发，重听流莺。
风流子
作者：严绳孙
朝代：清
体裁：词

荀郎伤逝后，魂销尽、蓦地见倾城。正梅粉乍舒，旧家门巷，柳丝斜亸，别样才情。更几度，玉钗寒拨火，银甲夜调筝。斗帐珠莹，檀心偷展，凤灯香灺，花睡难成。无端将去也，人何处梦里，应唤卿卿。空记鹅儿酒暖，杏子衫清。怕油壁西陵，雨僝风僽，美人南浦，绿怨红惊。为待兰舟催发，重听流莺。
鹊桥仙·七夕雷雨
作者：严绳孙
朝代：清
体裁：词

觚棱日落，宫衣初卷，隐隐云軿欲驾。金蛇玉虎太颠狂，误此刻、天孙无价。故园何处，针楼明月，依旧一眉如画。谁言客鬓久经霜，似才共、玉环盟罢。
鹊桥仙·七夕雷雨
作者：严绳孙
朝代：清

觚棱日落，宫衣初卷，隐隐云輧欲驾。金蛇玉虎太颠狂，误此刻、天孙无价。故园何处，针楼明月，依旧一眉如画。谁言客鬓久经霜，似才共、玉环盟罢。
鹧鸪天
作者：严绳孙
朝代：清

不合尊前唱竹枝。天涯赢得梦来迟。鹍弦唤起三更月，一缕花风罥断丝。多少事，只心知。又拈红豆记相思。而今牢落青衫泪，谁似浔阳夜泊时。
鹧鸪天
作者：严绳孙
朝代：清

飒飒灵风不满旗。浊河东下镇如驰。荒鸡啼断还乡梦，一叶连天独去时。烟漠漠，雨丝丝。居人相望不相知。紫萸黄菊无情甚，肠断年年赠别离。
齐天乐·升平嘉宴记恩
作者：严绳孙
朝代：清

春来罢习昆明战，甲兵洱海初洗。翠叠尧蓂，青眠汉柳，鱼钥千门宵启。炉薰鹊尾。袅火凤流苏，烛龙垂地。梦入钧天，始知身是玉皇吏。宸游此时最喜。敕云韶屡舞，鹤羽交醉。百和香浓，三光酒满，拜手逡巡还起。升平乐事。许殿上赓歌，柏梁新制。带月归迟，六街平似水。
挽张之洞联
作者：严葆锳
朝代：清
体裁：联

为国家元老、为学校儒宗，勋业炳旂常，天语煌煌褒两字；是河岳奇才、是古今硕望，盐梅调鼎鼐，大名赫赫播千秋。
七夕和春声阁韵
作者：严蘅
朝代：清

秋河如画碧迢迢，香冷云屏梦寂寥。花影低垂帘不卷，人閒天上可怜宵。
侍子纤姑游葛岭小憩富春山馆
作者：严蘅
朝代：清

画船斜倚画桥西，结伴寻幽手共携。小港绿摇春水乱，断碑红出野花低。赏心旧梦邀莺语，脱手新诗待燕赍。閒拔玉钗横槛畔，他时珍重记留题。
春声阁主集西洲曲云海水摇空绿莲心彻底红绣山明经属朱宝瑛夫人隶书寄自山左戏题断句
作者：严蘅
朝代：清
体裁：七言绝句

玉腕拈毫迥出尘，兰闺韵事剧清新。陈琳毕竟输朱淑，不绣才人绣美人。
春声阁主集西洲曲云海水摇空绿莲心彻底红绣山明经属朱宝瑛夫人隶书寄自山左戏题断句
作者：严蘅
朝代：清

玉腕拈毫迥出尘，兰闺韵剧清新。陈琳毕竟输朱淑，不绣才人绣美人。
皋园即事
作者：严蘅
朝代：清

湘波无语昼愔愔，倦梦如烟不可寻。奇石瘦于名士骨，落花红过美人心。隔帘燕影低窥镜，润槛苔痕远上琴。不是伤春情绪懒，年时多病到而今。
苏堤春泛
作者：严蘅
朝代：清

湖波窈窕镜中天，画楫横飞去似仙。两岸绿杨人不见，晓莺啼破一湖烟。
赠春声阁主
作者：严蘅
朝代：清

乾坤清气自嶙峋，侥幸金闺窈窕身。颇有苍生歌哭想，被人错唤作诗人。
连理梧桐馆夜坐
作者：严蘅
朝代：清

风露中宵冷，莓苔小院清。花魂扶月上，虫语叫秋生。身倦便湘簟，鬟低亸玉筝。碧天诗思远，情话欲初更。
题画
作者：严蘅
朝代：清

远山凝翠柳毵毵，小阁分明镜里嵌。三十六陂春水绿，不知何处是归帆。
咸阳怀古
作者：严虞惇
朝代：清

六王毕后霸图空，三百离宫一炬中。八水凄清秋色早，九嵏巀嵲夕阳红。车回博浪沙中客，舟引蓬莱海上风。自料骊山万年计，岂知遗恨在樵童。
奉和东山对月有怀之作
作者：严虞惇
朝代：清

十年一梦鬓垂丝，禅榻茶烟事最宜。正是空江明月夜，相逢尊酒落花时。伤心暮雨还朝雨，瞥眼桃枝更柳枝。身似荷珠原不著，从今学道未嫌迟。
小重阳日大雨后续城南登高分得千字
作者：严虞惇
朝代：清

重阳风雨古语传，今秋云物何澄鲜。天公怪底号令错，唤醒屏翳丰隆眠。九日更越日有四，以三乘九阳无偏。飞廉先驱号万窍，随以飒拉喷流泉。秋行夏令势浡淈，列缺吐火施其鞭。九衢淙淙注黄潦，泥没一丈车倾蹎。城南高台竦百尺，苍波对面葭苇连。烟光水气相荡潏，岌嶪孰敢登危巅。岂知诗人足好事，偏于造物工雕镌。重寻旧约命俦侣，羸马滑泥冲鞯。入门顿觉檐溜断，升阶忽见云容穿。搴衣陟级试翘首，皓皓晴日长空悬。得非吾侪气陵暴，挥斥八极尘昏湔。不然天公逞狡狯，助我豪兴呈清妍。凭栏遐瞩万顷碧，横云一抹凝如烟。西山新沐神女髻，落霞狐映波苍然。胸襟披豁耳目爽，朝阴夕晖气万千。翻思此景不易得，非此洗涤那娟娟。雄谈四起竞辩囿，谐谑间作飞觥船。官蛙一部当鼓吹，大壑泉赴鸣丝弦。篱边黄菊不改色，茱萸续把怀香荃。牢笼物象入诗态，兴到泼墨霏云烟。韩苏当代大手笔，清怀小缀新诗篇。秦黄却走籍湜汗，聱牙佶屈穷回邅。譬如百谷宗大海，吐纳不让支流涓。良晨美景出苦语，山川笑我愚而孱。苍茫暝色四围合，寒塘雁下乌鸦翾。明朝万口诵诗句，龙山佳会还重编。
甲申中秋澄观堂宴集以昌黎一年明月今宵多为韵分得月字
作者：严虞惇
朝代：清

青天高虚一轮揭，纤云净扫天河没。清光灏溔空寰瀛，人间竞赏今宵月。澄观堂中设高宴，玉斝琼罍错肴核。堂虚帘卷通绮寮，朗朗身疑入西？。涤濯魂魄洗肝肾，昏翳脱落清泠发。百壶浇肠未厌多，兴酣长鲸吸溟渤。分曹射阄角胜负，胜气让呶负含哕。间以雄辩驱波涛，杂出险语破拘橛。吾侪跌宕文字饮，纵使粗疏免俗滑。生平苦爱谢庄句，千里相思共清越。可怜此景不易逢，圆缺阴晴变仓卒。人世那能期上寿，灵药谁教驻华发。举杯矫首问姮娥，何事朝朝守枯？。十年枵腹厌茶堇，三载伤心失鹣蹶。人去瑶台何处寻，我欲乘风诉真阙。对酒当歌倍恓怆，况此良宵思结愲。独立苍茫饮罢时，孤影空阶散林樾。明朝行见挂纤纤，坚守参横不知歇。
甲申中秋澄观堂宴集以昌黎一年明月今宵多为韵分得月字
作者：严虞惇
朝代：清
体裁：古风

青天高虚一轮揭，纤云净扫天河没。清光灏溔空寰瀛，人间竞赏今宵月。澄观堂中设高宴，玉斝琼罍错肴核。堂虚帘卷通绮寮，朗朗身疑入西𩨳。涤濯魂魄洗肝肾，昏翳脱落清泠发。百壶浇肠未厌多，兴酣长鲸吸溟渤。分曹射阄角胜负，胜气让呶负含哕。间以雄辩驱波涛，杂出险语破拘橛。吾侪跌宕文字饮，纵使粗疏免俗滑。生平苦爱谢庄句，千里相思共清越。可怜此景不易逢，圆缺阴晴变仓卒。人世那能期上寿，灵药谁教驻华发。举杯矫首问姮娥，何事朝朝守枯𧊸。十年枵腹厌茶堇，三载伤心失鹣蹶。人去瑶台何处寻，我欲乘风诉真阙。对酒当歌倍恓怆，况此良宵思结愲。独立苍茫饮罢时，孤影空阶散林樾。明朝行见挂纤纤，坚守参横不知歇。
秋宵宴集酒阑漫兴得娘字
作者：严虞惇
朝代：清

客里经秋只自伤，况逢明月倍凄凉。悲歌燕市寻屠狗，寥落江潭解佩攘。天上已归秦弄玉，人间重见杜韦娘。酒阑曲罢浑无寐，疑是维摩证道场。
题试茶图
作者：严虞惇
朝代：清
体裁：诗

谷雨新晴采露芽，清泉活火试瓯华。十年樱笋江南梦，最爱苕溪隐士家。
胜像宝塔
作者：严观
朝代：清
体裁：古风

一塔峙矶头，气与岑楼接。岂思镇洪涛？愿人总利涉。至今楚江前，来往舟如蝶。乘风破浪行，未见人心慑。念彼威顺王，令子何妥帖！具此济川功，失名未允协。按史名虽知，四人岂共楫？臆断我如斯，兴阑因涉猎。
鄂州杂咏行书在黄鹤楼
作者：严观
朝代：清
体裁：五言排律

梦得天孙锦，裁成隐士衫。翱翔倩黄鹤，何意出尘凡？费袆心思访，逢仙认吕岩。临风挥玉麈，谈笑启金函。云布青山密，星离照锦帆。乞仙示名字，不肯署头衔。一笑翻然悟，新诗见石镵。拓来黏素壁，勤免日开缄。
鄂州重修北榭记
作者：严观
朝代：清
体裁：古风

北榭碑初见，芳踪何处寻？随堤思往迹，一径绕山阴。空见南楼月，中悬照茂林。高飞见双鹭，归去有馀音。循良钦太守，触景发慈心。减赋省刑罚，能祈甘霈霖。斯风应再得，盼室我情深。重过丰碑侧，披襟一朗吟。
悠然亭
作者：严訔
朝代：清
体裁：五言律诗

终古自悠然，空亭一醉眠。能通三泖宅，直接五湖天。送客愁飞絮，闻歌识采莲。倚阑人老矣，长望好林泉。
芦溪舟中
作者：严谨
朝代：清

芦溪溪船小于叶，芦溪舟子猿猱捷。溪流直下不可前，短篙借作短兵接。？间却受两三人，看山不分谁主宾。哑哑数声出芦去，濛濛烟霭迷溪滨。中无馀地不得卧，欠伸常自跏趺坐。沾衣欲湿雨忽来，篾帘半扇芦篷破。天低野旷邻钟急，争向村中买箬笠。舟子西笑指斜阳，顷刻阴霾尽收拾。候馆依稀在眼前，对床今夜任安眠。沿溪急棹二十里，回望芦丛何处边。
芦溪舟中
作者：严谨
朝代：清
体裁：古风

芦溪溪船小于叶，芦溪舟子猿猱捷。溪流直下不可前，短篙借作短兵接。𦫃间却受两三人，看山不分谁主宾。哑哑数声出芦去，濛濛烟霭迷溪滨。中无馀地不得卧，欠伸常自跏趺坐。沾衣欲湿雨忽来，篾帘半扇芦篷破。天低野旷邻钟急，争向村中买箬笠。舟子西笑指斜阳，顷刻阴霾尽收拾。候馆依稀在眼前，对床今夜任安眠。沿溪急棹二十里，回望芦丛何处边。
薄暮舟发常山
作者：严谨
朝代：清

之江东去暮云深，到此清流惬素襟。叶叶轻帆随岸转，亭亭落日傍山沈。滩声呜咽流归梦，鸟语绵蛮和醉吟。今夜月明来故国，可堪胜景负登临。
贵州省旅店题壁
作者：严谨
朝代：清

万里趋庭暂息肩，一檠孤坐思茫然。才辞水驿三湘路，又数山程五月天。书到途中慵检点，诗成客里倍缠绵。白云翘首原非远，翻恨春归在客先。
挽兄严锡康联
作者：严辰
朝代：清
体裁：联

贵则由太守加三品，寿则过古稀又二年，所欠者富耳，想黄泉难带一文钱，尽可独来独往；少而共随宦侍双亲，长而各求名分两地，遽至于老耶，恐白首同留千载恨，也将全受全归。
挽妹严少蓝联
作者：严辰
朝代：清
体裁：联

兄甫亡琴，妹旋撤瑟，垂老服期功，那堪吾痼疾难瘳，更使遭丧增感痛；夫登一品，妻赴九京，同时分贺吊，转是我寒门不幸，未容倚福共荣华。
杭州遇朱蓉生侍御
作者：严辰
朝代：清

直谏闻天下，朝阳有凤鸣。履霜防厥渐，见晛绝其萌。此举堪千古，其名震八瀛。休嫌难补牍，祇恐轸皇情。终是圣明事，依然雨露多。左迁仍列宿，小谪谢銮坡。臣节休消沮，名途偶折磨。龙场与狄道，视此又如何。
杭州遇朱蓉生侍御·其一
作者：严辰
朝代：清

直谏闻天下，朝阳有凤鸣。履霜防厥渐，见晛绝其萌。此举堪千古，其名震八瀛。休嫌难补牍，祇恐轸皇情。
杭州遇朱蓉生侍御·其二
作者：严辰
朝代：清

终是圣明事，依然雨露多。左迁仍列宿，小谪谢銮坡。臣节休消沮，名途偶折磨。龙场与狄道，视此又如何。
万都督表
作者：严遂成
朝代：清

鹿园瓶钵最萧閒，垂老新添一箭瘢。夷虏遥情空指掌，衲衣晓入伏牛山。
三垂冈
作者：严遂成
朝代：清

英雄立马起沙陀，奈此朱梁跋扈何。只手难扶唐社稷，连城且拥晋山河。风云帐下奇儿在，鼓角灯前老泪多。萧瑟三垂冈畔路，至今人唱百年歌。
三垂冈
作者：严遂成
朝代：清

英雄立马起沙陀，奈此朱梁跋扈何。只手难扶唐社稷，连城犹拥晋山河。风云帐下奇儿在，鼓角灯前老泪多。萧瑟三垂冈下路，至今人唱《百年歌》。
东坡书院与允山禅丈夜坐
作者：严遂成
朝代：清

爱与名僧对，廊阴浸碧池。竹非因月瘦，山不压云痴。暮气鹤飞杳，秋容枫落迟。一声清磬寂，正上佛灯时。
东岳庙
作者：严遂成
朝代：清

冕旒搢珽座青宫，曾见虞巡二月东。神语虚空闻武帝，天书郑重拜真宗。六朝桧柏龙形老，四壁云雷蜃气通。负海环封齐十二，五诸侯位冠中嵩。
东瓯王汤和
作者：严遂成
朝代：清

此城据之屋脊坐，铁券时时书酒过。部勒群儿夙负奇，容棺之墟无稳卧。忽然治第中都中，安车迎入朝元宫。里闬兵兴叙旧事，御膳法酒时相从。是时元臣率丽法，若胡为者封瓯东。妾媵资遣日卧疾，失音之老其途穷。乃知韩彭菹醢坐少壮，从赤松游庶无恙。不然吏事既以责三公，兵权不释酒杯中，安得人人寿以终。
东莞伯何真
作者：严遂成
朝代：清

钞悬十千募擒贼，王成之奴缚主出。如数予钞赏不虚，随具汤镬烹于车。扬旗伐鼓吁尔众，奴叛主者罪深重。呜呼缣囊夜络彭宠头，裂地曾封不义侯。侯兮侯兮乃不义，起自贼中铜马帝。
中书吏刘敏
作者：严遂成
朝代：清

暮市芦兮龙江，旦载归兮入治事。妇织席兮力养，悬诸梁兮磁瓦器。吏也廉若此，风示尔多士。士果当以吏为师，官奴可给前致辞。事母何预他人事，浣衣者妇哺者，儿此语可勒孝子祠。
中山王徐达
作者：严遂成
朝代：清

旧宫夜饮被蒙头，想见惊趋下拜秋。廉恪小心曹武惠，深沉大局邓元侯。六王共事权尤重，二国分封秩最优。战罢归朝歌暇豫，西园画舫客清游。
为刘生敬敷题琴心中断诗
作者：严遂成
朝代：清

枯桐挂壁涩秋苔，荩箧无衣甑有埃。忍听孤儿垂泪问，娘何处去几时回。
为姚玉裁题莲花庄图
作者：严遂成
朝代：清

浮霞墩后月湖前，只合君来占数椽。如此荷花云锦地，可无书画米家船。溪山八面翠环城，欲认君家路易明。无数垂杨遮不住，好风吹出读书声。
为姚玉裁题莲花庄图·其一
作者：严遂成
朝代：清

浮霞墩后月湖前，只合君来占数椽。如此荷花云锦地，可无书画米家船。
为姚玉裁题莲花庄图·其二
作者：严遂成
朝代：清

溪山八面翠环城，欲认君家路易明。无数垂杨遮不住，好风吹出读书声。
乌江项王庙
作者：严遂成
朝代：清
体裁：诗

云旗庙貌拜行人，功罪千秋问鬼神。剑舞鸿门能赦汉，船沉巨鹿竟亡秦。范增一去无谋主，韩信原来是逐臣。江上楚歌最哀怨，招魂不独为灵均。
乌江项王庙题壁
作者：严遂成
朝代：清

云旗庙貌拜行人，功罪千秋问鬼神。剑舞鸿门能赦汉，船沉钜鹿竟亡秦。范增一去无谋主，韩信元来是逐臣。江上楚歌最哀怨，招魂不独为灵均。
九灵山人戴良
作者：严遂成
朝代：清

扩廓军遥万里行，间关南下事无成。稼干山左收豪杰，皋羽江边匿姓名。盗贼亡隋何足叹，威仪复汉有馀荣。会同给膳当娱老，极目渐渐麦秀生。
书明俺答叹塞事后
作者：严遂成
朝代：清

一线黄墙障朔风，腾骧铁马溃云中。骨堆石勒沤麻岭，血浴高欢避暑宫。栖亩粮增三日灶，乘城卒卧六钧弓。汉家别有遮拦法，贡市年年货币通。一家兄弟总能兵，联臂横吹筚篥声。幕上有乌争夜遁，野中无草废春耕。卢龙已卖防秋塞，上谷虚传突骑名。差喜红庄工杀贼，不教归到白云城。
书明俺答叹塞事后·其一
作者：严遂成
朝代：清

一线黄墙障朔风，腾骧铁马溃云中。骨堆石勒沤麻岭，血浴高欢避暑宫。栖亩粮增三日灶，乘城卒卧六钧弓。汉家别有遮拦法，贡市年年货币通。
书明俺答叹塞事后·其二
作者：严遂成
朝代：清

一家兄弟总能兵，联臂横吹筚篥声。幕上有乌争夜遁，野中无草废春耕。卢龙已卖防秋塞，上谷虚传突骑名。差喜红庄工杀贼，不教归到白云城。
于忠肃谦
作者：严遂成
朝代：清

狼山一溃帝尘蒙，千骑凭凌趁朔风。定策饴甥惟卜贰，成功魏绛不和戎。戒严久失边关险，备豫谁筹甲仗空。若使此腔无热血，奉迎安得至南宫。大厦全凭一木支，欲加之罪究何辞。蟒衣封贮贫如素，竹沥亲调宠太奇。曾沮徐珵南渡议，未齐杨善北行赀。东宫废立臣心苦，自有千秋汗简知。
于忠肃谦·其一
作者：严遂成
朝代：清

狼山一溃帝尘蒙，千骑凭凌趁朔风。定策饴甥惟卜贰，成功魏绛不和戎。戒严久失边关险，备豫谁筹甲仗空。若使此腔无热血，奉迎安得至南宫。
于忠肃谦·其二
作者：严遂成
朝代：清

大厦全凭一木支，欲加之罪究何辞。蟒衣封贮贫如素，竹沥亲调宠太奇。曾沮徐珵南渡议，未齐杨善北行赀。东宫废立臣心苦，自有千秋汗简知。
五人墓
作者：严遂成
朝代：清
体裁：古风

起借薪司盗国柄，表里朋奸挟奉圣。罗钳吉纲踞北寺，一狱同文钩党尽。封疆案入魏大中，吏部出饯吴门东。卧起三日聘以女，地下逢比行相从。刺天缇骑大声吼，呼囚地掷锒铛手。开读未竟一传香，蜂拥山崩负伤走。呜呼荆轲聂政非丈夫，轻生一掷胡为乎。死利于国乃得所，五人髑髅血模糊。君不见飞星堕月恣燕啄，皇嗣殄绝主势孤。内掺衷甲僭卤簿，儿孙彪虎繁有徒。自有此举驾帖止，劫漕危言其魄禠。明年真龙捧日飞，倒塌冰山灭祸水。乃知五人不死死犹生，一怒强踰十万兵。岂惟东林借生气，力扶天柱东南倾。普惠祠基鬼其宅，穹碑大字书姓名。行人下马酹杯酒，神鸦墓木悲风声。
五人墓
作者：严遂成
朝代：清

起借薪司盗国柄，表里朋奸挟奉圣。罗钳吉纲踞北寺，一狱同文钩党尽。封疆案入魏大中，吏部出饯吴门东。卧起三日聘以女，地下逢比行相从。刺天缇骑大声吼，呼囚地掷锒铛手。开读未竟一传香，蜂拥山崩负伤走。鸣呼荆轲聂政非丈夫，轻生一掷胡为乎。死利于国乃得所，五人髑髅血模糊。君不见飞星堕月恣燕啄，皇嗣殄绝主势孤。内掺衷甲僭卤簿，儿孙彪虎繁有徒。自有此举驾帖止，劫漕危言其魄禠。明年真龙捧日飞，倒塌冰山灭祸水。乃知五人不死死犹生，一怒强踰十万兵。岂惟东林借生气，力扶天柱东南倾。普惠祠基鬼其宅，穹碑大字书姓名。行人下马酹杯酒，神鸦墓木悲风声。
仇鸾
作者：严遂成
朝代：清

年少嗣侯掌戎政，平生八佩将军印。贻厥之力能读书，文故要钱武惜命。马市开后丑跳梁，蚁穿蜂拥隳边墙。朝易马去暮突入，夺马转夺军衣粮。谁为此议罪祸始，鸾也乃授俺答指。箭纛小信盟家奴，金币阴谋结义子。僭拟垂舆赫道旁，一鹅白金三两强。恣睢抑买皇亲第，骄蹇平吞麦福庄。铁浮图来风雨急，尾追追不及。誇张斩获捷书闻，橐驼十匹首五级。百戏横陈歌舞酣，新鬼故鬼环营泣。通寇事发帝命申，促牧符敕疽轮囷。天何不赊一日死，吾戴吾头全其身。持斧斸孔大仓卒，悔召卧后红鬃人。
从赵北口夜渡西淀
作者：严遂成
朝代：清

芦屋烟青水四隈，卧吹铜笛挂帆来。荷香颇与风留恋，葑势全凭月展开。更打雁奴如鼓乱，浪吹鱼婢有花堆。空明忽动湘湖梦，雉纼龟髯采一回。
伍相庙题壁
作者：严遂成
朝代：清

父仇一报臣应死，死后评量恨转生。柱厉叔方成国士，申包胥不负交情。言之已验吴其沼，疾未全除越有兵。今日庙门车马绝，满江犹吼夜涛声。
何副使景明
作者：严遂成
朝代：清

笄秃施屋帻，茧角举于乡。所至争负视，遮道观堵墙。参随似驭马，执挞如驱羊。此画毋污人，手要濯沧浪。始与献吉昵，国士相颉颃。名成互诋諆，鼓旗树战场。狱急莫为直，上书杨文襄。对山一救我，仲默今则忘。
何都御腾蛟
作者：严遂成
朝代：清

旌旗千里蔽熊湘，半壁西南一面当。铜马降来洪重叛，龙衣认得智高亡。空城不守樯乌散，枯骨无归墓草荒。回首汉阳门外事，渔舟渺渺水声长。
俞武襄大猷
作者：严遂成
朝代：清

戚家军，戚家军，军声恫贼呵风云。猫峒安南盗间起，海氛甚恶无时已。其来如雨去如风，灭于西者生于东。东西大小数百战，公也水陆多奇功。枋国何人抑不叙，幕府攘之自为计。血肉淋漓换得来，弃置空虚无用地。偶一失律群叫呶，三予三夺如儿戏。君门万里臣何言，新鬼故鬼声烦冤。甲裳一卸剑舞罢，滴露研朱读易轩。
先贤仲子祠
作者：严遂成
朝代：清

藁葬衣冠处，空祠澶水滨。此邦无父子，吾道自君臣。鼠迹尘瑶瑟，苔痕网锦茵。翛翛风振木，下马拜行人。
兴平伯高杰
作者：严遂成
朝代：清

以色归降以色死，千古女戎乃祸水。二妓耦一卒，掣之不得起。满城兵甲声，汹汹醉魂里。呜呼有仇不报靖南侯，剚刃忽借许睢州。瓜州哭，扬州讴。
兴济侯杨善
作者：严遂成
朝代：清

毳幕琵琶侑酒声，捐赀奉使竟功成。绐书何以倾童朴，受谮宁须怨石亨。供奉外园多善果，夤缘中贵亦恒情。滑稽大有庄严处，流涕朝房贺不行。
况苏州钟
作者：严遂成
朝代：清

九府雄剧地，命举廉能吏。公乃得苏州，乘傅其往莅。赋重役苦繁，豪猾踞奸利。衔尾请画诺，徉若不省视。三日召庭诘，贯盈立捶毙。旋复蠲烦苛，条教釐次第。搏击乳虎威，喔咻慈乌意。募佃官民田，减额第一义。荒赈济农仓，馀充杂办费。粮马三十年，死者补以继。棕布七百疋，阔者抱以诣。设法为之防，立簿为之记。公以吏起家，故习知吏事。读书多奚为，善规自全计。驿骚纠过客，横暴抗中使。巡方长揖之，拜跪斥往例。诗献除新衔，礼恭报故谊。中丞诸善政，协力受委寄。诏许得上书，动与朝廷议。上惟遂所请，下各行其志。凡辖县有七，百万生灵系。道在手制人，而不受人制。权轻民斯玩，法密政斯弊。即遇古循良，无能奏一技。神驹责千里，先请宽鞭辔。
刘侍讲球
作者：严遂成
朝代：清

夜携小校持小刀，太祖太宗呼声高。高声未已颈血吐，遂支解之埋狱户。同官同系马德文，从旁窃血裙。后来其子得一臂，伴裙葬空坟。仇家子忽病狂发，拳蹴其父捽父发。老贼我何雠，我非他人乃刘球，子同小校同时休。呜呼世间杀人者不死，天生百刑官，不如地下一厉鬼。鬼而若逢韩柳子，复雠议又纷纷起。
刘学士三吾
作者：严遂成
朝代：清

春夏榜，南北榜。南有私，北无党。空持朝鲜玳瑁笔，等之敝帚千金享。然而六十一人中，讵皆有文在其掌。琮也善易不善著，翰苑当阨知不知。八十老者戍边死，坐右燕王左太子。早知天命有所归，金陵城上燕南飞。不如当时不力陈，无用丧师五十万，十族九族免涂碳。周公成王本一家，事犹贤于新莽篡。靖难功，谁酿成之坦坦翁。
刘忠宣大夏
作者：严遂成
朝代：清

嘉猷谠论冠诸台，不信阳刚结祸胎。万里团操携仆去，四夷入贡问安来。子孙只合谋农业，科第何当试吏才。为问扶称犁□处，东山书舍没荒苔。
刘文靖健
作者：严遂成
朝代：清

二公鼎鼐调和地，翊赞无如少主昏。善断固应推宋璟，反攻几至杀陈蕃。谏书泪渍金滕册，奸党名刊端礼门。居洛重思重入相，廿年顾命答明恩。
北祭酒李文毅时勉
作者：严遂成
朝代：清

端东门入路生天，冠带俄惊立陛前。拜赐金瓜三折胁，未能俯地拾馀钱。血竭疗来逢义士，鹿鸣歌罢对英公。导旗张乐都门外，归取寒衾纳桶中。
北祭酒李文毅时勉·其一
作者：严遂成
朝代：清

端东门入路生天，冠带俄惊立陛前。拜赐金瓜三折胁，未能俯地拾馀钱。
北祭酒李文毅时勉·其二
作者：严遂成
朝代：清

血竭疗来逢义士，鹿鸣歌罢对英公。导旗张乐都门外，归取寒衾纳桶中。
南祭酒陈文肃敬宗
作者：严遂成
朝代：清

致币牵羊礼颇优，四箴书了我何求。一钱不值秋官长，肯舍诗书对楚囚。
博望城
作者：严遂成
朝代：清

侯封故里望依稀，太息西行应募非。海上牛羊拘属国，月中环佩送明妃。烽屯绝塞昆崙远，血膏离宫苜蓿肥。使者何功膺上赏，归槎载得石支机。
卢少师象升
作者：严遂成
朝代：清

书生上马能杀贼，青龙冈巅箭中额。刃又及鞍以手掣，进虓虎跳退兔脱。贼谛视之公何物，白晰臞然膊独骨。天雄移军东南行，赐尚方剑赐节钺。是时大帅新车殁，营门绝粮闭三日。慷慨洒泣继以血，有剿无堵或迎截。歼其精骑七顶山，前阻汉江伏当设。封疆夫岂一人事，郧抚湖抚坚不出。转战功多反被揭，迁之朔方计良失。从此秦楚蜀之交，杀贼者凶求贼吉。主抚主款大辱国，天兵从天骑用铁。卖卜瞽人事荧惑，赤发于颊经面折。孤军夜战嵩水桥，鼓声已死阵云热。监军坐拥关宁兵，距五十里遥邈秦越。莽莽遗骸何处收，瘢痕刻划麻衣雪。此吾公也众肃拜，验覈□迟敛逾月。明主直与忠臣雠，安得明年国犹活。家中望祭空招魂，魂归湄隐园之侧。为读张公岳公传，英姿飒爽动毛发。桃溪夜半月光寒，如见五明骥跃沙河阔。
卧龙冈访武侯草芦
作者：严遂成
朝代：清

水脉起嵩少，蜿蜒西地驰。崖断载奔马，龙头覆压之。武侯本流寓，相地惬所宜。躬耕置理乱，长谢与世辞。其时天下才，魏得什八九。吴亦大有人，抗衡画江守。帝胄无尺土，又无开济手。跃马避险艰，拊髀叹衰朽。轩轩三顾馀，一龙为我有。出处关际会，汉厦扶将倾。世尽昧大义，卓哉赵顺平。后世短将略，据蜀宜敛兵。惟顾付托重，敢忘白帝城。伯仲见伊吕，杜陵实公评。窃比于管乐，谦词惧过情。草芦今安在，凭轼兴不浅。庙势拱荆樊，泉神达汉沔。入夜闻兵声，馨香胪祀典。歌罢神弦曲，风云莽舒卷。
危学士素
作者：严遂成
朝代：清

司马迁生蔡邕死，关系存亡一代史。有元实录录未曾，后妃传事逸无徵，幸向宫监馈饧饵。挽起井中僧大梓，史不可死身不死。小车赐宴诗后成，先忧之意答圣明，忽然东阁闻履声。亡臣佐命满君侧，岂必人人文相国。无城守功作余阙，安得和州享庙食。呜呼责尔一死尔亦能，只恐真珈饮器没西僧，万古空图永穆陵。
历城侯盛庸
作者：严遂成
朝代：清

将星已陨燕张王，王不归朝责盛庸。开壁突来宜缚虎，穿营径去宛游龙。角声平野星初落，马影长河草正浓。阃外不闻天子诏，岂因叔父得相容。
史督辅可法
作者：严遂成
朝代：清

拥立匆匆失潞王，此身分与国兴亡。滥觞官爵如儿戏，巢暮光阴但色荒。手让大权归马阮，心忧私斗解高黄。避嫌出外成何事，莽莽长淮望白洋。鼓声铃阁夜惊眠，缟素孤臣茗饮年。一死平生文信国，千秋奏议陆忠宣。国殇有母呼辽鹤，家祭无儿拜杜鹃。泪洒隔江埋骨处，梅花斑竹黯春烟。
史督辅可法·其一
作者：严遂成
朝代：清

拥立匆匆失潞王，此身分与国兴亡。滥觞官爵如儿戏，巢暮光阴但色荒。手让大权归马阮，心忧私斗解高黄。避嫌出外成何事，莽莽长淮望白洋。
史督辅可法·其二
作者：严遂成
朝代：清

鼓声铃阁夜惊眠，缟素孤臣茗饮年。一死平生文信国，千秋奏议陆忠宣。国殇有母呼辽鹤，家祭无儿拜杜鹃。泪洒隔江埋骨处，梅花斑竹黯春烟。
吉安侯陆仲亨
作者：严遂成
朝代：清

持一升麦草间伏，呼之曰来从逐鹿。此我临濠初起时，臣作股肱帝心腹。积功封侯命不轻，一掷家奴封帖木。
吴少保兑
作者：严遂成
朝代：清

缭台崇甓护京畿，战守随心运贼机。诇敌二旗摩虎穴，寄帑八宝制云衣。车营法演连珠响，马市威行白棒飞。断臂可容西部续，黄驼铜佛绝婚归。
吴鸿胪颖庵招饮有怀少司马梅庵先生
作者：严遂成
朝代：清

蕉窗绿暗树灯红，旧雨沉绵一梦中。去燕有楼吟白傅，过车无酒酹桥公。明星夜集仍东井，老柳秋垂向北风。何处紫云回奏曲，伤心不待管弦终。
周太学敬心
作者：严遂成
朝代：清

圣人宝莫大于仁，刻玺曰宝始嬴秦。秦垢何足污后人，汉腊不祀盗莽新。传至后唐焚于火，石氏改制玉一颗。元亡漏落桑乾河，渔者获之于网罗。非秦旧玺乃石玺，是亦一石而已矣。何苦连年远斗争，新鬼故鬼烦冤鸣。辎重绝幕弃于地，换此亡国不祥器。当时谏臣谏刑不谏兵，兵出皆以元为名。疏陈及此周太学，其言便是卞和玉。卞和玉，圣人宝。胠其箧而逃者谁，地老天荒王保保。
周忠介顺昌
作者：严遂成
朝代：清

义士潜行纳橐饘，几场骂讫一身捐。临文不讳何无忌，与罪为婚也可怜。闭舍似闻吴导泣，厌乡大有李阳拳。虎邱便是田横岛，刺血书成酹墓田。
周忠武遇吉
作者：严遂成
朝代：清

人生练勇敢，当于无事时。安能如枯骨，冢中端坐为。起家射生手，遇贼辄杀之。三十为大将，备兵晋西陲。长河防飞渡，千里无援师。吹唇遏北犯，鼠磔枭熊罴。番进十攻一，孤城累卵危。巷战□虎跳，缚至高竿桅。血衔温序剑，魂飐曲端旗。疮痍贼骇伏，鬼兵阴云驰。公少颇质鲁，绛灌无文辞。纨绮咸目笑，人固未易知。艰危立功节，庙祀遗民悲。
周文襄忱
作者：严遂成
朝代：清

江南财赋地，逋课八百万。奉命往釐之，何以起涂炭。吴平籍官田，租倍他郡半。累减少苏息，平米法称善。揆纲运立簿，辖总收握算。置仓名济农，赈贷取赢羡。水次得兑交，转漕去前患。折草以帖斋，纳布式毋乱。损耗供账科，缺额盐龟赡。时复屏驺从，父老咨询遍。忽焉匹马骑，往来历圩岸。安知都堂尊，衣服固敝烂。淤壅浚三江，沙柴垦二县。馀波逮邻封，乞籴役舟泛。岁积不可校，修葺广营建。馈遗匪乾没，渔蠹或欺谩。公物归之公，张弛为济干。朝士丛谤议，奸民迭构煽。二十一年前，十家九逃窜。苦心著成劳，凶荒饱餐饭。乃不以为功，抚膺发长叹。郎署昔浮沉，挨宿资靖献。张说珠记事，杨愔曲障面。竹木贮陶侃，阴阳册刘晏。以此经世才，况当土木变。不得立于朝，度之绌攻战。嗛嗛意未已，保全荷深眷。厥后吴大饥，何人迹克践。处处祭生祠，哭声震淮甸。
咏李后主事
作者：严遂成
朝代：清

番歌一去更谁听，天宝遗音满后庭。烟气暗生婴玉鼎，花光深覆皂罗屏。只嫌搦雪无仙爪，不信量丝有钓舲。昨夜柔仪钟漏永，秋风帘押振金铃。
唐县
作者：严遂成
朝代：清

堕樵满地纺机横，儿女唐装太古情。白骨未收铜马贼，青山犹绕乐羊城。平沙入暮多牛迹，疏柳迎凉带水声。欲问葛仙修炼处，天风台畔月初明。
唐解元寅
作者：严遂成
朝代：清

宁藩礼聘竟亡归，桃坞沉冥事已非。自合奇才求杜牧，岂因涩体斥刘几。年年酒客看花屐，院院歌姬乞食衣。九鲤仙人曾入梦，楚囚有泪不轻挥。
商文毅辂
作者：严遂成
朝代：清

三试无双誉，南薰赐第归。传行讥秃妇，礼在引宸妃。赞像黄金贱，封章黑胜微。山公逾本量，日照展书衣。
喜徐大田上舍至兼读游稿
作者：严遂成
朝代：清

迟君麦熟便应还，直到如今始解颜。人面风吹三月柳，马蹄电掣万重山。施之大有栋梁用，得此多于林阜閒。正值庭阴新雨绿，一声么凤百花斑。
夏忠靖原吉
作者：严遂成
朝代：清

太液池东燕赏优，翠炉银瓮玉垂钩。古来工魏何曾死，人说成周未是仇。曲逆能言钱谷数，昌黎不与大颠游。手书口答无虚日，黄发三朝倚老谋。川遥榆木望圜扉，谏采金珠速赈饥。馔赐大官尝橐糗，羹翻小吏污朝衣。刑书辍笔欧阳似，禁夜闻铃伯玉非。民力东南今不竭，三江既入水田肥。
夏忠靖原吉·其一
作者：严遂成
朝代：清

太液池东燕赏优，翠炉银瓮玉垂钩。古来工魏何曾死，人说成周未是仇。曲逆能言钱谷数，昌黎不与大颠游。手书口答无虚日，黄发三朝倚老谋。
夏忠靖原吉·其二
作者：严遂成
朝代：清

川遥榆木望圜扉，谏采金珠速赈饥。馔赐大官尝橐糗，羹翻小吏污朝衣。刑书辍笔欧阳似，禁夜闻铃伯玉非。民力东南今不竭，三江既入水田肥。
夜宿灵谷寺示贯澈上人
作者：严遂成
朝代：清

伽楞瓶下坐忘归，静对炉烟夜气微。鼠盗馀粮藏佛髻，月携寒绿浸僧衣。煨来冷芋如拳大，画上横梅较竹肥。醒梦只消钟一杵，隔溪磔起有禽飞。
夜宿龙门县
作者：严遂成
朝代：清

崎崎不知远，入夜林转深。月黑虎斯怒，泉枯龙不吟。饥民瘦如鬼，长吏清有琴。满屋朔风大，集枝翻冻禽。
夜闻沈樊桐内翰过泊头将由江南之江西
作者：严遂成
朝代：清

闻道征帆过泊头，离亭摇落远含愁。壁虫秋静作人语，露叶夜明如水流。潮信茫茫五马渡，雨声淰淰百花洲。凭君寻我题名处，甘载西风感旧游。
大兄将归志别
作者：严遂成
朝代：清

不如归去子规魂，啼到家山第几村。天各一方分弟妹，地无半亩与儿孙。薄游滋味如尝酒，垂老光阴合闭门。只是我今愁独寐，干章风雨树黄昏。
天门关
作者：严遂成
朝代：清

一发谽谺路，摩天虎势蹲。豁崖排雁齿，纡磴蹙鱼鳞。莽伏探丸地，鸡鸣载橐人。春秋严重闭，瓯脱是西邻。
太白山人孙一元
作者：严遂成
朝代：清

游踪奇谲避秦馀，行到苕溪好卜居。未免妻如何□肉，可无女与蔡邕书。知兵不借风云气，晓事空驰日月车。用世人言王景略，一瓢伴我老樵渔。真隐何妨与世缘，贵游掩至亦恬然。袷衣冷卧云归寺，铁笛横吹月上船。群鹤养来如爱子，大鹏借得便飞仙。身偏多病年无禄，社友松杉种墓田。
太白山人孙一元·其一
作者：严遂成
朝代：清

游踪奇谲避秦馀，行到苕溪好卜居。未免妻如何□肉，可无女与蔡邕书。知兵不借风云气，晓事空驰日月车。用世人言王景略，一瓢伴我老樵渔。
太白山人孙一元·其二
作者：严遂成
朝代：清

真隐何妨与世缘，贵游掩至亦恬然。袷衣冷卧云归寺，铁笛横吹月上船。群鹤养来如爱子，大鹏借得便飞仙。身偏多病年无禄，社友松杉种墓田。
威宁伯王越
作者：严遂成
朝代：清

烽火丹心老战场，全凭一钺制番羌。官奴入厂交初密，妓女从军气转扬。塞外琵琶觞夜雪，套中筚篥幕秋霜。旋风飘卷朝鲜国，慷慨侯封万里长。
婺州
作者：严遂成
朝代：清

縠文金柘绕名州，于越西来路尽头。城倚万山为保障，兵冲三省是襟喉。朱旗飘渺云车夜，灵火销沉石马秋。舟子乌知前代事，芙蓉凭吊汉龙邱。
孙太师承宗
作者：严遂成
朝代：清

出关雄镇屹然增，萤惑中朝议沸腾。房琯车防函谷溃，赵鞅甲忌晋阳兴。移文足饷来何缓，主款挠权罢不能。四载成劳一回首，飞狐拒马昔游曾。烽火盈郊着脚难，平台召对漏声残。老夫泪向君前落，诸将兵从壁上观。身与山河归浩劫，家无血肉敛空棺。事闻嗟悼恩犹格，恤典寥寥祭一坛。
孙太师承宗·其一
作者：严遂成
朝代：清

出关雄镇屹然增，萤惑中朝议沸腾。房琯车防函谷溃，赵鞅甲忌晋阳兴。移文足饷来何缓，主款挠权罢不能。四载成劳一回首，飞狐拒马昔游曾。
孙太师承宗·其二
作者：严遂成
朝代：清

烽火盈郊着脚难，平台召对漏声残。老夫泪向君前落，诸将兵从壁上观。身与山河归浩劫，家无血肉敛空棺。事闻嗟悼恩犹格，恤典寥寥祭一坛。
孱陵吊孙夫人
作者：严遂成
朝代：清

紫髯将军都建业，西吞巴蜀东吴越。长江南北画鸿沟，要与曹瞒分汉室。区区鼎峙非其志，左公可以恩义结。筮得归妹昏媾之，天下英雄多好色。妹也女中一人杰，待婢明妆剑环列。月下玉人谁复佳，凛凛戎机临虎穴。荆州借得作汤沐，割据幡然帝号窃。中宫正位吴夫人，妹乃徘徊中断绝。阿兄误我母则亡，刘郎薄幸心如铁。孱陵别筑卫以兵，兵败猇亭人不活。从此游魂无所归，泪洒湘妃斑竹裂。神弦鼓曲沉红丝，谁赴蟂矶寒食节。遗庙宵来风雨多，明珠步障声萧瑟。
宁南侯左良玉
作者：严遂成
朝代：清

长身赪面真英雄，录大凌河第一功。豫兵西，秦兵东，左右横击居当中。左家军势中原震，积久䆮骄善观□。重宝谁输玛瑙山，犒金浪享朱仙镇。中肩中股不穷追，迁延一夕移营遁。南行战舰造樊城，一山一色旗帜明。避贼夹驰过对马，马蹄殷地空雷声。诸营歌舞常达旦，旁无姬侍娱清宴。履舄交错一回头，孤灯照夜衰容见。恸哭鼎湖龙上天，日障妖蟆蜃蔽烟。袖中密启清君侧，传烽直到板矶前。袁公劫盟辞色顺，九江已破收馀烬。天教别舸殪桓元，人说山头及苏峻。数升呕血悔应迟，国恩负此通侯印。
宁武关吊周忠武
作者：严遂成
朝代：清

函谷泥丸封不固，黄河处处防飞渡。摆边残卒苦无多，连城已破蒲汾潞。晋阳退保宁武关，炮车四面高于山。彼众番进我援绝，巷战手中无寸铁。跳？腾空三丈高，老拳巨颡相分裂。抵死骂犹不绝口，全家婢子登埤守。溃围力竭刘遐妻，斜筑尸填朱序母。烽火长驱达帝京，降书揖贼争前迎。关头夜黑英雄鬼，风雨灵旗捲哭声。
安肃道中
作者：严遂成
朝代：清

水粼粼渌菜畦香，塔影如龙卧夕阳。高柳乱蝉风不住，残声曳过浣衣塘。
宋学士濂
作者：严遂成
朝代：清

字呼景濂数燕见，坐命茶，侍命膳，往复咨询常夜半。温树之署无是非，具以实对心无机。手调甘露赐绮帛，藏此制作百岁衣。夫既欲其生，曷又欲其死，谪戍于夔不赦汝。白首万里身荷戈，识是当时醉学士。学士那复醉三觞，梦闻师父称太子。呜呼莲花山下秋风多，鬼些楚辞白马歌。
宋尚书礼
作者：严遂成
朝代：清

北河地洼九十尺，南河百十有六尺。地至南旺势中高，其名为水脊。阻隘两头扼其嗌，引汶使入助水流，建瓴而下不可留。留之以闸闸用石，层层蓄水水乃积。沽头南，临清北，舟如枕席上渡师，全以水力替人力。忆昔阳武起丁夫，卫辉递运劳费多。此湖铲凿贯地脉，一气混合江淮河。尾闾于海无停波，宋公之功民咏歌。安民山，安山湖，会通自元明则无。创此议者潘叔正，佐治配食金周并。独不念筑载村筑冈城，水乃分为二道行。何人车过酹杯酒，汶上老人怀白英。
宋文恪讷
作者：严遂成
朝代：清

危坐怒色含怒意，画工瞷之图献帝。问其内讼过甚微，蹶者趋者碎茶器。附火寒燎胁下衣，至肤始觉肤羹沸。拊摩寿骨死犹未，一病再病命且既。僵眠不听归私第，明朝学舍当丁祭。文教肇开三百年，亦复应诏言修边。边备实兵兵屯田，多用其言言可传。其言可传行不得，若使上马去杀贼，隍中羌缚赵充国。
定襄伯郭登
作者：严遂成
朝代：清

飞天网，搅地龙，引而入围中，机发于堑相撞舂。偏箱车，四轮车，下藏火器上建旟，钩联马足焚穹庐。大同形势全燕控，数被环攻严不动。抱其空贽货居奇，国有君矣社稷重。谁云义不顾私姻，月城朝服臣心痛。力战翻教卤簿迎，求和枉把金缯送。君不见牟驼岗，二帝北狩胡天长。渡河慷慨呼宗泽，谢敌仓皇罢李纲。荼油紫褐魂飘泊，万古苍梧落照黄。于戏南宫及正封曹石，甘肃投荒定襄伯。天寒寄食妾缝衣，含饭无儿视易箦。
家司空
作者：严遂成
朝代：清

起家大布衣，岁部粮万石。时至无后期，廷对矢报国。观政入银台，文牍祛委积。三迁冬官长，役车按名籍。是时大营建，更番藉休息。龙州师问罪，地界安南逼。往谕王拜命，私觌谢香帛。献雉越裳朝，舞干有苗格。兴安治灵渠，三十六闸勒。南北导湘漓，渼潭毒龙匿。焚镌象鼻峰，漕舟渡枕席。水锁旡支祈，山留巨灵蹠。疏监广东西，引定四府额。挹注税半之，宿弊一朝革。遇事敢风生，扰驿骤纠劾。称旨掌南台，风纪百僚饬。冤狱数平反，祥刑垂典则。朝阳闻凤鸣，秋肃亦鹰击。高皇性猜忌，喜怒生不测。功臣罕得全，恩眷独殊特。病则遣医来，大篮抬酒食。行盖隔瘴疠，崇礼有赐宅。厚福呼佳儿，网开释罗织。引年许退闲，顾问备朝夕。靖难继求旧，大不耐官职。安抚乃空衔，驱车行至泽。周览晋云山，题诗满屋壁。九重以疾闻，囊金无处觅。何哉致身录，伪造词抵饰。帝已火宫中，城围地道塞。安得西南游，而有从亡客。褚渊宁独生，居然夏侯色。仗节隐其名，谨免十族赤。后世旌遗忠，肸蚃慰魂魄。史笔乃阙疑，家秉述祖德。
宿许天植见山楼
作者：严遂成
朝代：清

绿树疏灯落烬迟，梦醒如中薄寒时。风通花气全归枕，月转楼阴倒入池。如此夜深犹有笛，可因春尽竟无诗。开门便赴寻山约，酒熟茶香短簿词。
寄冀宁徐恕斋观察
作者：严遂成
朝代：清

碧油幢曳戟门烟，销钥三关落眼前。自古晋阳为保障，几曾汾曲有楼船。开中可以疏盐政，画一如何议井田。四面皆山山下路，亭亭杨柳马连钱。
富阳舟晓
作者：严遂成
朝代：清

晓色能移山，置之烟雨里。重帘隔美人，朦朦倦梳洗。须臾云褰帷，闯然装俶诡。物忌太分明，以此悟妙理。若有若无间，目成而已矣。
岳文肃正
作者：严遂成
朝代：清

髯也长身立殿头，宫坊入阁主恩优。才疏欲学仪秦术，气急几从李杜游。罪状匿名辞榜购，地形指掌按图求。御衣唾溅投荒去，倒好如何老不收。
左少保光斗
作者：严遂成
朝代：清

扶掖登皇极，冲龄善病身。狐雄殊跋扈，鸡牝欲司晨。盗宝词旁及，投缳事岂真。震惊凡几日，哀痛甫经旬。私憾徐良彦，昌言贾继春。上方随请剑，当道竟埋轮。实草应山疏，宁逢丞相嗔。见危防二法，兴利验三因。督学人伦鉴，调元物议均。废庄封不启，假印获初巡。缇骑犹加礼，诬赃不贷贫。诸生金荟萃，群从系逡巡。羹饷黄泉泪，鸰原夜雨神。飘零小弱弟，南渡作逋臣。
席帽山人王逢
作者：严遂成
朝代：清

河清颂罢便归休，自号园丁懒叩头。未受韩恩安用报，已知吴沼曷来游。有怀塞上庚申北，无历山中甲子秋。一片西台朱鸟血，青龙江水飒寒流。
常山旅夜
作者：严遂成
朝代：清

江馆云阴合，青灯耿夜阑。橹声离岸小，山气压城寒。树老鸦栖稳，泉枯鹿饮乾。草坪明日路，细雨湿征鞍。
平江侯陈瑄
作者：严遂成
朝代：清

陆运海运改河运，更改民运为兑运。运河规画功告成，一一亲承神禹训。宝山肇锡捍潮堤，继而渠凿淮东西。淮东西，河南北，吕梁洪险刁阳塞，用地所宜河受职。三千馀里递灌输，中间置仓四十区。置舍五百六十八，四十七闸版斯拔。粮艘尾尾如龙游，由江而淮汇河流，直达直沽无滞留。岁漕京师五百万，足食兼为兵民谋，论封合号平江侯。平江侯，白山岛上倭焚舟。下马裹创战且走，西番南蛮割贼首。宰相安用读书人，渠是辽阳射鹰手。
庄平伯吴中
作者：严遂成
朝代：清

三陵营治长景献，次及两宫又三殿。役夫苦役荷校逃，心计口画手布算。官物献媚输中官，中官甲第青云端。帝登云台惨不悦，多是民膏与民血。怜念旧劳落一秩，乾没如山号金穴。珠围翠绕何纷纶，居然三十六宫春。各具衣带随所服，竹枝蘸地羊推轮。严惮其妻老弥悍，风雪天寒背浃汗。命取吴中诰敕来，高声诵之声如雷。代草翰林故解事，终篇乃无一廉字。群婢窃笑斗屏间，司空见惯如等闲。
开平王常遇春
作者：严遂成
朝代：清

常十万，东擒吴，西殪汉，北走庚申无用战。君不见采石矶，奋戈跳荡船如飞。又不见洛水槊，溃围驰突全身归。呜呼勇力绝伦年四十，凌烟鄂公好颜色。如何甲盾梦神人，疑汝饥来特就食。英雄憔悴卧田间，日月之明有时蚀。
张三丰
作者：严遂成
朝代：清

龟形鹤背目双圆，物色西南万里天。自向袈裟求老佛，几曾邋遢认真仙。一棺委蜕原无死，二使斋香不计年。山是九宫擒贼地，合营庙貌赐金钱。
张士诚
作者：严遂成
朝代：清

掺舟运盐张九四，白驹亭场树贼帜。万户告身拒不受，栋射三矢承天寺。吴趋踞坐拓土宽，遂与元绝称天完。诸将偃蹇载乐器，樗蒲蹴鞠军中欢。一炮飞空碎城堞，耳聩风谣黄蔡叶。锦衣银铠十条龙，万里桥边丧舟楫。呜呼以身死国真英雄，江东不降宋钱俶，河西不归汉窦融。妻刘亦挟丈夫气，齐云楼火通天红。
张太岳居正
作者：严遂成
朝代：清

公杀我公杀我，作自刭状刀一把。公恕我公恕我，手捋其须客避坐。郎吉何伤夺情可，被紫横王赴汤火。三十二人舁步舆，牙盘上食水陆俱。守臣长跪杂挽卒，席屋骑队纷前驱。坛坛斋醮爆烈日，纯忠之堂梁木折。田十顷宅一区，为母残喘延斯须。天鹅罽金累珠，烟消灰灭靡孑遗。物理循环忌太盛，勃字声讹帝耸听。一朝太阿柄自持，霍家祸败萌骖乘。宫中有力迫慈宁，地下无颜见新郑。窃比舜禹功巍巍，毕事冯保空尔为。
归自临城题保阳旅壁
作者：严遂成
朝代：清

两三点雨地衣斑，禅榻光阴户早关。风约秋声凉入树，月街暮气远沉山。食如许少宁量腹，酌亦无多且驻颜。昨梦细君亲口问，自君之出几时还。
彭襄毅泽
作者：严遂成
朝代：清

嫁女楚楚造漆器，中人之家所有事。是第不为吴隐之，乃援象箸王杯例。趣焚之火持急装，徒步南登太守堂。堂上抡杖下堂詈，十二围腰倒平地。匍伏受责起牵衣，苦留不住飘然归。徽州固是脂膏地，尔母瘠民吾乐饥。何哉石城邹吏目，以言谪官饭不足。其父来视之，怒其不养捶之哭。两家义方非中庸，中庸之道惟痴聋。豫盗蜀盗次第平，辕门大旗马一鸣，诸将股栗以膝行。误谓虎仙利可啖，贻二千币银酒枪。满速儿翻哈密城，尚书齮龁挟隙生。构之内竖竖不信，置酒交情使窃听。醉骂叱咤声洪钟，屏间隐蔽颊发红。并力怂恿落其职，群盗闻之动颜色。山河誓券不旌功，一死英雄魂报国。茕茕二妾守空庐，天寒日暮无衣食。
彭襄毅泽·其一
作者：严遂成
朝代：清

嫁女楚楚造漆器，中人之家所有事。是第不为吴隐之，乃援象箸王杯例。趣焚之火持急装，徒步南登太守堂。堂上抡杖下堂詈，十二围腰倒平地。匍伏受责起牵衣，苦留不住飘然归。徽州固是脂膏地，尔母瘠民吾乐饥。何哉石城邹吏目，以言谪官饭不足。其父来视之，怒其不养捶之哭。两家义方非中庸，中庸之道惟痴聋。
彭襄毅泽·其二
作者：严遂成
朝代：清

豫盗蜀盗次第平，辕门大旗马一鸣，诸将股栗以膝行。误谓虎仙利可啖，贻二千币银酒枪。满速儿翻哈密城，尚书齮龁挟隙生。构之内竖竖不信，置酒交情使窃听。醉骂叱咤声洪钟，屏间隐蔽颊发红。并力怂恿落其职，群盗闻之动颜色。山河誓券不旌功，一死英雄魂报国。茕茕二妾守空庐，天寒日暮无衣食。
徐记室渭
作者：严遂成
朝代：清

辕门令严大旗卓，鼓止霜清晓吹角。诸将候竭方逡巡，白衣闯入门无人。有时狎游辄累日，急使召之深自匿。倡楼昵饮闻欢声，掷尽黄金空手出。奋髯箕踞谭兵书，受降用间擒王徐。俞家戚家以力取，取之以术钩吞鱼。率尔作表贡白鹿，皇帝称善再三读。声名一夕遍内台，龙跳鹰跱青天开。忽锥其囊刺其耳，弃妻杀妻屡求死。生无所益事远游，赋出入塞春徂秋。突逼军营拔剑舞，蝉蜕归隐山之幽。室中咄咄挟犬坐，月复一月不举火。长鱼大肉啖已多，便饿十年理亦可。书数千羚斥卖之，藉蒿荐席聊自娱。月明高吟得意诗，一鹤孤啸群鹤随。明朝棹户昼不起，起视悠然长逝矣。
怀姚砺圃徵士
作者：严遂成
朝代：清

听断莲塘夜雨声，归迟只为啖虚名。才华见许卢思道，规矩难绳祢正平。珠帕簪花三馆梦，锦衣泣月十年情。洞庭叶落秋将老，渺渺愁予与目成。
怀朴庭信都
作者：严遂成
朝代：清

别来风物又清和，梦绕东南路不多。一夜雨声吹到晓，草痕青过葛荣坡。
怀水西庄主人查心谷
作者：严遂成
朝代：清

水谓当今见此才，玉山歌酒好追陪。清言都自空虚得，胜事偏从患难来。人借一花为寝馈，地因近海有楼台。梦游我挟飞仙羽，昨夜水西庄上回。
戚武毅继光
作者：严遂成
朝代：清

岛夸胆落戚南唐，战在南方守北方。十五年间边燧远，二千里外敌楼长。水流地视山林险，雨立兵知绝处强。叹息封侯归别将，阵图空自号鸳鸯。素服狐狸泣请盟，无端移镇岭南行。试看贡市通如故，可惜车营制渐更。检点巾袍皆血污，登临山海又诗成。老来卧疾无医药，别室孤儿半死生。
戚武毅继光·其一
作者：严遂成
朝代：清

岛夸胆落戚南唐，战在南方守北方。十五年间边燧远，二千里外敌楼长。水流地视山林险，雨立兵知绝处强。叹息封侯归别将，阵图空自号鸳鸯。
戚武毅继光·其二
作者：严遂成
朝代：清

素服狐狸泣请盟，无端移镇岭南行。试看贡市通如故，可惜车营制渐更。检点巾袍皆血污，登临山海又诗成。老来卧疾无医药，别室孤儿半死生。
扩廓帖木儿
作者：严遂成
朝代：清

含元殿会将心携，备撤江淮直到齐。亡国六龙逾塞北，回军两虎斗关西。致书绝幕无归雁，流木冯河一骇犀。天下奇男中道死，颓城恸煞杞梁妻。
扬州春日
作者：严遂成
朝代：清

竹西自古繁华地，况是风光九十天。红杏一枝春店雨，王笙三叠玉楼烟。隔江灯影迷歌馆，吹岸衣香过酒船。好梦撩人归未得，拂城杨柳乱啼鹃。
挽岳将军公讳钟琪前宁远副将军后拟提督四川己巳春入觐京师还止望都传舍余谒见长身赭面被服儒素为言金川形势及纳降事盖虏夙重公故卧护十年卒无事唐以李世绩为长城信然以雅能诗即席千言立就唯食前方丈行厨之费不赀此外固无一毫负公也将星已没当为天下惜此人
作者：严遂成
朝代：清

万山插天天无际，江深无底下无地。迫隘碉楼俯射人，围之数重持久计。将军素能得虏情，深入招来虏环涕。反唇而惎申申詈，杀降阻我归降意。达赖喇嘛再世生，香火氛氤铜佛诣。皇帝曰可赦勿诛，归视尔师保西鄙。无烦充国营屯田，但效武侯罢置吏。耆定功成反掌间，一身万里安危系。邮亭戾止识公面，褒衣博带儒者气。参宴前成卫率诗，胆生丰过宾游费。大星夜陨东西川，可惜生埋文武器。突厥祠刊仁愿铭，鲜卑墓致陈龟祭。
新建侯王守仁
作者：严遂成
朝代：清

充闾佳气有云飞，知是神人抱送归。墓上梦徵名将剑，江边泪认逐臣衣。悟开心学源源活，遁入禅机渐渐非。第一山阴流派别，天泉四语證王畿。臣惟贼不遗君父，麟阁丹青视等闲。义旅风驰樟树镇，野心云恋九华山。残兵络绎舆尸苦，诸将淋漓战血斑。付与龙江江外路，凯歌人报献俘还。
新建侯王守仁·其一
作者：严遂成
朝代：清

充闾佳气有云飞，知是神人抱送归。墓上梦徵名将剑，江边泪认逐臣衣。悟开心学源源活，遁入禅机渐渐非。第一山阴流派别，天泉四语證王畿。
新建侯王守仁·其二
作者：严遂成
朝代：清

臣惟贼不遗君父，麟阁丹青视等闲。义旅风驰樟树镇，野心云恋九华山。残兵络绎舆尸苦，诸将淋漓战血斑。付与龙江江外路，凯歌人报献俘还。
新息侯庙
作者：严遂成
朝代：清

遗民立庙俯江隈，万里功成得祸胎。人惜明珠填谤箧，天留铜柱配云台。据鞍垂老不须讳，穿穴避炎良可哀。身后妻孥泪无限，蛮乡藁葬几时回。
方学士孝孺
作者：严遂成
朝代：清

儒生手不管兵权，何苦陈筹帝座前。反间书留围饷道，受降幡竖阻烧船。薛嵓闻贿言难信，武胜行诛斗转坚。马渡长江犹赐敕，赦王无罪速归燕。东市麻衣弟子从，一章诗就一身终。知人不负姚恭靖，卖国偏饶李景隆。正学无庐传蜀道，归宗有录采吴风。秦淮河水凄迷绿，二女魂流血泪红。
方学士孝孺·其一
作者：严遂成
朝代：清

儒生手不管兵权，何苦陈筹帝座前。反间书留围饷道，受降幡竖阻烧船。薛嵓闻贿言难信，武胜行诛斗转坚。马渡长江犹赐敕，赦王无罪速归燕。
方学士孝孺·其二
作者：严遂成
朝代：清

东市麻衣弟子从，一章诗就一身终。知人不负姚恭靖，卖国偏饶李景隆。正学无庐传蜀道，归宗有录采吴风。秦淮河水凄迷绿，二女魂流血泪红。
昆阳城望光武军战处
作者：严遂成
朝代：清

阵压如山一面当，不劳突骑佐渔阳。兵因数少翻腾趠，帝尚年轻易奋扬。计定入关除莽乱，功成踰月哭兄丧。艰危卒就中兴业，此是开基大战场。尸填满野水流丹，雷鼓从天怒上干。项羽不能誇钜鹿，王郎多事起邯郸。尚尊谶纬诬周礼，旋睹威仪复汉官。从此执金吾不羡，迁都终合建长安。
昆阳城望光武军战处·其一
作者：严遂成
朝代：清

阵压如山一面当，不劳突骑佐渔阳。兵因数少翻腾趠，帝尚年轻易奋扬。计定入关除莽乱，功成踰月哭兄丧。艰危卒就中兴业，此是开基大战场。
昆阳城望光武军战处·其二
作者：严遂成
朝代：清

尸填满野水流丹，雷鼓从天怒上干。项羽不能誇钜鹿，王郎多事起邯郸。尚尊谶纬诬周礼，旋睹威仪复汉官。从此执金吾不羡，迁都终合建长安。
明史杂咏四卷三李文正东阳
作者：严遂成
朝代：清

经济虽然倚介夫，二公归去势终孤。横流都作抽帆计，画寝空悬负扆图。此狱可生宜善解，斯文将坠要潜扶。保全国体知多少，识得丹心一片无。摘谬求疵厌老成，可堪削籍到门生。卖文作活宁贪禄，以谥为忧尚爱名。显祸不婴杨伯起，成功终赖狄怀英。文襄被荐权珰毙，底用纷纷召外兵。
明史杂咏四卷三李文正东阳·其一
作者：严遂成
朝代：清

经济虽然倚介夫，二公归去势终孤。横流都作抽帆计，画寝空悬负扆图。此狱可生宜善解，斯文将坠要潜扶。保全国体知多少，识得丹心一片无。
明史杂咏四卷三李文正东阳·其二
作者：严遂成
朝代：清

摘谬求疵厌老成，可堪削籍到门生。卖文作活宁贪禄，以谥为忧尚爱名。显祸不婴杨伯起，成功终赖狄怀英。文襄被荐权珰毙，底用纷纷召外兵。
晋祠
作者：严遂成
朝代：清

桐戏祠空草乱生，山悬如瓮下环城。龙收隔岸黄云气，水送前朝碧玉声。一夜沉龟鸣毁垒，千秋盘木记屯兵。摩挲苏壁留题遍，只数鸳湖二老名。
曲峪镇远眺
作者：严遂成
朝代：清

地近边墙画角鸣，朔风割面冻痕生。雕盘大漠寒无影，冰裂长河夜月声。新鬼或传归远戍，黑云浑欲压空城。凭高差喜狼烟息，铙吹飞来列校营。
曲峪镇远眺
作者：严遂成
朝代：清

地近边秋杀气生，朔风猎猎马悲鸣。雕盘大漠寒无影，冰裂长河夜有声。白草衰如征发短，黄沙积与阵云平。洗兵一雨红灯湿，羊角魫鱼堠火明。
曹总兵文诏
作者：严遂成
朝代：清

崇信窑，铜川桥，虎兕凹。军中有一曹，西贼闻之心胆摇。匹马萦阵持矛突，关陜已平平晋贼。贼渡河去避其锋，不叙将军第一功。翻似怙胜挂吏议，拂衣一叱迁大同。大同师旋贼复威，捣巢转战湫头镇。万矢雨集如猬毛，谁其从之侄变蛟。骨不可收空蒿葬，灵旗夜黑魂跳荡。
曾襄悯铣
作者：严遂成
朝代：清

红盐池袭威宁伯，此后何人发一兵。俺答毁垣仍大入，吉囊掉臂又横行。输金翻卖卢龙塞，蒸土孤悬统万城。难得雄才能任事，漫言边衅至今生。八图营阵最分明，规复三年事可成。裴度不能邀帝断，李晟竟自负天生。一腔东市朝衣血，三面黄河战鼓声。游牧从兹沦异域，伤心莫问受降城。
曾襄悯铣·其一
作者：严遂成
朝代：清

红盐池袭威宁伯，此后何人发一兵。俺答毁垣仍大入，吉囊掉臂又横行。输金翻卖卢龙塞，蒸土孤悬统万城。难得雄才能任事，漫言边衅至今生。
曾襄悯铣·其二
作者：严遂成
朝代：清

八图营阵最分明，规复三年事可成。裴度不能邀帝断，李晟竟自负天生。一腔东市朝衣血，三面黄河战鼓声。游牧从兹沦异域，伤心莫问受降城。
月下有怀
作者：严遂成
朝代：清

明月澹吾虑，满庭无垢氛。天光多是水，暮气却非云。屋小农谈寂，沙空鹤警闻。离人如落叶，飘泊不成群。
有感题泊头壁
作者：严遂成
朝代：清

离人夜土潞河船，燕燕差池小雨天。春尽绿杨风落絮，凄迷七十二沽烟。
望思台
作者：严遂成
朝代：清

卫霍功成天马出，祁连焉支积战骨。烦冤鬼气入深宫，假手胡巫虫发掘。羽林忿忿兵小弄，壶关惓惓书上谒。作台有诏空所思，魂兮魂兮招不活。一生苦学长生诀，适嗣何人忍自割。博望魂游苑草荒，泉鸠目断湖冰裂。人之爱子亦如余，方识人间有离别。母后偕死二孙从，茂陵夜夜鹃啼血。
朱太师燮元
作者：严遂成
朝代：清
体裁：古风

林中大噪枯骸弃，拥物如舟作攻具。披发仗剑载羽旗，旁翼云楼以牛曳。守陴皆哭将军笑，吕公车也何足道。巨木机关转索飞，飞石千钧运大炮。击之反走溃而去，头触不周山倒地。得一贼将呼饮之，不解佩刀反间计。火光夜起牌蔽江，一虎中枪一龙毙。城围百日门始开，奢家未灭安家来，红崖大囤白岩台。僭号曰梁元应顺，私刻五府六部印。败之红土川，追之五峰山，二贼窜险箐篁间。土兵半，汉兵半，以次荡平天启乱。四十二目茭刍献，三十六所邮亭缮。录功不及大珰名，棘雨蛮烟空血战。呜呼，封侯无分将星沦，军资封籍家若贫。副是腰腹健饮啖，一饭未报牟康民。君不见秦中老者不再至，风角遁甲姑一试。此书流落付何人，他日西南岂无事。
朱太师燮元
作者：严遂成
朝代：清

林中大噪枯骸弃，拥物如舟作攻具。披发仗剑载羽旗，旁翼云楼以牛曳。守陴皆哭将军笑，吕公车也何足道。巨木机关转索飞，飞石千钧运大炮。击之反走溃而去，头触不周山倒地。得一贼将呼饮之，不解佩刀反间计。火光夜起牌蔽江，一虎中枪一龙毙。城围百日门始开，奢家未灭安家来，红崖大囤白岩台。僭号曰梁元应顺，私刻五府六部印。败之红土川，追之五峰山，二贼窜险箐篁间。土兵半，汉兵半，以次荡平天启乱。四十二目茭刍献，三十六所邮亭缮。录功不及大珰名，棘雨蛮烟空血战。鸣呼，封侯无分将星沦，军资封籍家若贫。副是腰腹健饮啖，一饭未报牟康民。君不见秦中老者不再至，风角遁甲姑一试。此书流落付何人，他日西南岂无事。
李副使梦阳
作者：严遂成
朝代：清

堕怀梦日胞衣紫，世间乃有崆峒子。侈陈时政五千言，奏辩皇后斥张氏。大市街遇寿宁侯，乘醉挥鞭落其齿。志清君侧幸不死，黑缧又锁江御史。不知以雄而守睢，冠带闲住何所辞。樊台业台数猎较，汳雒少年往从之。汉后无文唐无诗，激论亦如为郎时。齐吴代兴江楚继，百年坛坫主北地。可惜阳春书院记，反形已其吴王濞。西涯衣钵委而去，对山弦索申申詈。有甥亦酷似其舅，茂州判谪何无忌。大刚则折鈲缺砺，陵轹何人当盛气。入庙恸哭以诗祭，龙逢比干不我弃。
李大理仕鲁
作者：严遂成
朝代：清

僧录道录善世院，岁度男女逾数万。想当开国百战馀，忏悔生灵死涂炭。衣之金襕袈裟衣，耳目横行数搆患。置笏于地干天威，雷霆殿击骨糜烂。独不念公等良为朱子来，来时方恨晚相见。修朱云槛直不旌，例之史鱼以尸谏。嗣后缁流不赐官，真人禅师其名变。时无中山青田韩国公，勋旧无忧中谗间。过晡侍宴女乐停，梵沸鱼山彻内殿。
李孝廉长蘅
作者：严遂成
朝代：清

西湖烟水数追寻，茗碗琴床爱日心。身退未能忘国恤，病添大半坐书淫。兵中僧筏猿空化，火后檀园树少阴。绢素飘零谁拾得，故人车过泪沾襟。
李尚书三才
作者：严遂成
朝代：清

江左夷吾誉可矜，东林竟以古儒称。一身清约非杨绾，四海交游是李膺。白璧点因疏小节，黄金散亦负奇能。朝端聚讼淮民泣，马价难蠲矿税增。
李按察于鳞
作者：严遂成
朝代：清

宗风北地切皈依，宋学荒唐作者希。大吏以文为可檄，狂生有母寄当归。论持大历西京上，读到聱牙戟口非。毋恩公为子姑去，鲍山白雪入楼飞。
李文达贤
作者：严遂成
朝代：清

三杨以后推贤相，大体调和遇最优。敢谏匏开文紫口，重伤毯裹晋公头。先朝故后追封号，大内孱孙释系囚。独惜受知由景帝，荒淫书诋晋阳秋。泣扶帝足拜东宫，文武同心部论公。边爨不开传国玺，禅仪竟冒夺门功。禳灾九事言之尽，起复三辞制不终。蜚语满空危已甚，特烦卫士宿家中。
李文达贤·其一
作者：严遂成
朝代：清

三杨以后推贤相，大体调和遇最优。敢谏匏开文紫口，重伤毯裹晋公头。先朝故后追封号，大内孱孙释系囚。独惜受知由景帝，荒淫书诋晋阳秋。
李文达贤·其二
作者：严遂成
朝代：清

泣扶帝足拜东宫，文武同心部论公。边爨不开传国玺，禅仪竟冒夺门功。禳灾九事言之尽，起复三辞制不终。蜚语满空危已甚，特烦卫士宿家中。
李景隆
作者：严遂成
朝代：清

五十万人付年少，是谓弃兵而揖盗。怏怏宿将丈人行，踞坐膝行礼何傲。玺书黄钺渡江来，船沉风雨波涛堆。大旗一折车小动，委弃如山空壁送。召还惊定剩游魂，僇逃庙社天家恩。殿前丛殴幸不死，死则谁启金川门。
杏花堂与同年蒋艮山守夜有感
作者：严遂成
朝代：清

城头角止鼓停挝，彷佛三条烛影斜。虚壑阴风啼怪鸟，空堂残月照寒花。眼光于我复谁在，峰距若人敢尔邪。垂老弟兄缘底事，今宵沦落共天涯。
杨仪部循吉
作者：严遂成
朝代：清

支硎山下钓鱼矶，手镜奚囊照落晖。残客对人谁可耐，俳优畜我不如归。曲成打虎宜雄服，书到筹松有息机。踔掉名为颠主事，斋仪庙颂上宸扉。
杨徵君廉夫
作者：严遂成
朝代：清

梅花三三弄雪飞，铁笛一声天下白。侍船屋上歌角巾，侍儿歌按红牙拍。胡然天书降紫泾，景濂饶舌尔大愚。今我寡也将就木，嫁衣复理徒区区。强我毋宁蹈海死，皇帝乃欲臣老子。卒成其志放还山，山人衣白车班班。姑息须臾九华伯，迟我玄圃蓬台间。君不见胡蓝之党秋官狱，观画题诗身莫赎。又不见输作工所投龙江，表笺一误文上梁。几人足疾疯徉狂，掷笔自撰归全堂。
杨忠悯继盛
作者：严遂成
朝代：清

万死生从狄道回，相门雅意特怜才。老来姜佳心弥辣，难后川椒口又开。三木生香磁器碎，九成入梦凤弦哀。番儿穹帐休环泣，含笑忠魂到夜台。
杨忠烈涟
作者：严遂成
朝代：清

禁掖危疑地，维持护圣躬。大声麟趾殿，立刻哕鸾宫。入井言皆妄，垂帘智自雄。头须一夜白，腔血九霄红。贿枉熊飞百，仇深魏进忠。赵高谋叵测，王圣事交通。擢发罪难数，燃脐膏易融。义儿鹰大布，酷吏鼠狐丛。一网连珠染，三琵虐焰攻。钉囊牢穴下，妻子堞楼中。醮佑同文狱，钱输卖菜佣。小臣陪顾命，帝鉴有馀恫。
杨文定溥
作者：严遂成
朝代：清

二相东西并一时，逡巡南郡廿年迟。宫中对泣才苏轼，狱底穷经注赵歧。珰祸将萌无独断，阁权在握或旁移。寿星幸遇宽仁主，记侍东宫赞释之。
杨文宪慎
作者：严遂成
朝代：清

濮园礼议太风狂，恸哭齐声撼九阊。到死姓名犹帝怒，及归骨肉与家亡。荷戈多暇书逾富，拜杖馀生寿颇长。七十老儒头雪白，指挥何苦手锒铛。百年坛坫李何王，力取茶陵赤帜张。刺客临清几及祸，家僮木密负重伤。一星疑义徵周礼，七岁香名赋战场。丫髻花枝群妓散，九原埋骨尚戎装。
杨文宪慎·其一
作者：严遂成
朝代：清

濮园礼议太风狂，恸哭齐声撼九阊。到死姓名犹帝怒，及归骨肉与家亡。荷戈多暇书逾富，拜杖馀生寿颇长。七十老儒头雪白，指挥何苦手锒铛。
杨文宪慎·其二
作者：严遂成
朝代：清

百年坛坫李何王，力取茶陵赤帜张。刺客临清几及祸，家僮木密负重伤。一星疑义徵周礼，七岁香名赋战场。丫髻花枝群妓散，九原埋骨尚戎装。
杨文襄一清
作者：严遂成
朝代：清

元戎三度入咸秦，遑计威仪坏阁臣。仇钺奇功归别将，江彬蜚语出优人。边墙未筑投簪去，内患须涂画掌陈。最喜南徐居要地，厌厌夜饮帝南巡。一代姚崇未易才，行边新色李临淮。智囊隃度机奇中，献庙雷仝议久谐。绕涿除非崔氏艺，隐宫长是太常斋。金钱志墓寻常事，抵死英雄恨不埋。
杨文襄一清·其一
作者：严遂成
朝代：清

元戎三度入咸秦，遑计威仪坏阁臣。仇钺奇功归别将，江彬蜚语出优人。边墙未筑投簪去，内患须涂画掌陈。最喜南徐居要地，厌厌夜饮帝南巡。
杨文襄一清·其二
作者：严遂成
朝代：清

一代姚崇未易才，行边新色李临淮。智囊隃度机奇中，献庙雷仝议久谐。绕涿除非崔氏艺，隐宫长是太常斋。金钱志墓寻常事，抵死英雄恨不埋。
杨文贞士奇
作者：严遂成
朝代：清

四朝元老雁行齐，帝眷优隆顾独西。玉体无虞王在赵，珠崖永弃国为黎。包容相意称师德，笃慎乡评愧日磾。休暇亦多般饮会，民间疾苦是诗题。
杨督师嗣昌
作者：严遂成
朝代：清

大军云集反迁延，剿练虚縻委逝川。衣其斗牛埋半体，榜悬庖湢赏三钱。一进襄雒皆流血，四罪丁袁可比肩。渡口桃花春色暮，网张十面问渔船。
林仪部鸿
作者：严遂成
朝代：清

银屏桂殿露香飘，此去蓬山路不遥。濯濯渥人春月柳，东风吹不上红桥。花枝七宝障歌筵，只许闻声已可怜。况是云鬟人赋得，此才大胜李青莲。大江东去雁南宾，翡翠衾寒几度春。淡月落花归有梦，崔徽已作卷中人。争忍三山逐日行，今宵铁磨照灯明。伤心待漏朝天句，并入业残玉佩声。
林仪部鸿·其一
作者：严遂成
朝代：清

银屏桂殿露香飘，此去蓬山路不遥。濯濯渥人春月柳，东风吹不上红桥。
林仪部鸿·其三
作者：严遂成
朝代：清

大江东去雁南宾，翡翠衾寒几度春。淡月落花归有梦，崔徽已作卷中人。
林仪部鸿·其二
作者：严遂成
朝代：清

花枝七宝障歌筵，只许闻声已可怜。况是云鬟人赋得，此才大胜李青莲。
林仪部鸿·其四
作者：严遂成
朝代：清

争忍三山逐日行，今宵铁磨照灯明。伤心待漏朝天句，并入业残玉佩声。
柬同年金蒿亭明府
作者：严遂成
朝代：清

收灯一笛落残梅，此曲人间也可哀。春水方生公欲去，桃花净尽我重来。宜男谁献仓庚膳，避债须登骏马台。大半閒情同漫与，青鸾飞下小蓬莱。
桂正字彦良
作者：严遂成
朝代：清

包山院长江南儒，文华堂上延为师。编修给事中为弟，师衣白衣颠倒之。官正字，言正字，用予用我汤武事。既制格心图，更上太平策十二。大声彻殿人尽闻，对帝朗诵诗古文。
桃花
作者：严遂成
朝代：清

砑光慰帽绛罗襦，烂熳东风态绝殊。息国不言偏结子，文君中酒乍当垆。怪他去后花如许，记得来时路也无。若到沩山应悟道，红霞红雨总迷涂。
桑通判悦
作者：严遂成
朝代：清

胸中长剑健支颐，才子江南雅负奇。名向柳州休占取，学如亚圣亦优为。折腰未屑陶元亮，跣足如迎郦食其。楚制往来狂转剧，两都燕市赋高丽。
梅花
作者：严遂成
朝代：清

谁教春信破寒来，江北江南几树梅。此品亦宜员外置，无花敢向雪前开。平湖烟散閒移棹，小阁风徐数举杯。佳趣个中殊好在，始知凡艳是舆台。山家篱落两三枝，特地嵚欹不入时。老气直教无我敌，清名颇亦畏人知。那堪薄俗轻描画，祗向前贤大索诗。问影问形都不似，高楼玉笛莫频吹。
梅花·其一
作者：严遂成
朝代：清

谁教春信破寒来，江北江南几树梅。此品亦宜员外置，无花敢向雪前开。平湖烟散閒移棹，小阁风徐数举杯。佳趣个中殊好在，始知凡艳是舆台。
梅花·其二
作者：严遂成
朝代：清

山家篱落两三枝，特地嵚欹不入时。老气直教无我敌，清名颇亦畏人知。那堪薄俗轻描画，祗向前贤大索诗。问影问形都不似，高楼玉笛莫频吹。
樊城感左宁南事
作者：严遂成
朝代：清

百里长沟一夜成，左家从此不能兵。山河运尽英雄老，侯伯封高盗贼轻。旗脚星移无定所，马啼雷动只虚声。樊城旧是屯营地，满目颓云暮气生。
歌风台
作者：严遂成
朝代：清
体裁：古风

狐鸣篝火蛇横草，亭长手提一剑扫。京索荣阳百战馀，难得生还见父老。鸡犬新丰乐故乡，万岁千秋魂渺茫。酒酣起舞泪沾臆，风声渗澹云苍苍。四顾山河要人守，诛夷半出儿女手。宫中雉雊反九起，胡乃藏弓烹走狗。呜呼钟室之死冤最深，从赤松游非本心。
歌风台
作者：严遂成
朝代：清

狐鸣篝火蛇横草，亭长手提一剑扫。京索荣阳百战馀，难得生还见父老。鸡犬新丰乐故乡，万岁千秋魂渺茫。酒酣起舞泪沾臆，风声渗澹云苍苍。四顾山河要人守，诛夷半出儿女手。宫中雉雊反九起，胡乃藏弓烹走狗。鸣呼钟室之死冤最深，从赤松游非本心。
武功伯徐有贞
作者：严遂成
朝代：清

可惜治河多上策，一生方术信阴阳。负冤友竟忘周觊，病悸今犹笑霍光。进举仓皇乾象验，掷鞭太息将星亡。功名终始由曹石，金齿归閒岁月长。
歧阳王李文忠
作者：严遂成
朝代：清

歧阳王酷似其舅，事事直与古人偶。君不见吴吕蒙，法立诛必凶门凶，一笠一釜将毋同。又不见汉耿弇，疏勒飞泉凿深险。乘马蹋地刑以牲，桑哥儿麻军破胆。临阵踔厉驰风樯，遇大敌勇不可当。家居蝉蜕憺无事，忘其亲贵身为王。雅歌投壶祭征虏，恂恂书生岳忠武。兵权一释学为儒，金华胡范吾所师。
汤遂昌显祖
作者：严遂成
朝代：清

堂开玉茗老居贫，循吏应辞要路津。魏勃扫门终丧我，苏翁艺圃不逢人。唐诗汉史争何事，草屦麻衣送此身。唱遍旗亭传四梦，紫箫残本已沉沦。
汤遂昌显祖绝句二首
作者：严遂成
朝代：清

小红唱罢浣溪纱，豕圈鸡埘草半遮。玉茗香消堂不见，晓莺啼上玉兰花。雨丝风片画船游，一阵笙歌一拍浮。今日东门杨柳岸，暮蝉哀怨不胜秋。
汤遂昌显祖绝句二首·其一
作者：严遂成
朝代：清

小红唱罢浣溪纱，豕圈鸡埘草半遮。玉茗香消堂不见，晓莺啼上玉兰花。
汤遂昌显祖绝句二首·其二
作者：严遂成
朝代：清

雨丝风片画船游，一阵笙歌一拍浮。今日东门杨柳岸，暮蝉哀怨不胜秋。
汪总督乔年
作者：严遂成
朝代：清

解郾城围受反攻，纛之所在炮车冲。千人陴守魂皆哭，三帅营移令不从。观筑鲸鲵徒喂虎，冢开蝼蚁不成龙。铁灯灭后旋伤目，试与仙人说吉凶。
汾郡春日
作者：严遂成
朝代：清

一桁亭台影，琼箫出翠扉。花深莺入定，莎软燕忘归。宿雨随旗捲，晴云拥马飞。吹来香不断，蝶粉污春衣。
沈忠悯鍊
作者：严遂成
朝代：清

无关国事不须争，东阁郎君尚世情。酒沐元衡何遽怒，草为林甫俨如生。战场痛哭文沽祸，鼓吏清狂擅骂名。至竟覆巢完卵少，九泉二子亦从行。
泊舟济宁是夜无酒因怀太白旧游
作者：严遂成
朝代：清
体裁：古风

六十三泉天井派，山夹如城扼其隘。以资运道水满盈，白龙受缚岸为械。可惜多浊泥，酿味非沆瀣。打门贳尝之，夜尽无酒卖。呜呼荷花旖旎柳娉婷，醉魄千年唤不醒。楼空此乐无人继，胜有东山隔岸青。
泊舟济宁是夜无酒因怀太白旧游
作者：严遂成
朝代：清

六十三泉天井派，山夹如城扼其隘。以资运道水满盈，白龙受缚岸为械。可惜多浊泥，酿味非沆瀣。打门贳尝之，夜尽无酒卖。鸣呼荷花旖旎柳娉婷，醉魄千年唤不醒。楼空此乐无人继，胜有东山隔岸青。
海忠介瑞
作者：严遂成
朝代：清

驿吏倒悬公子怒，发橐中金纳之库。官园艺蔬日自给，尝鼎一脔以母故。长揖谒台官，伏阙策平蛮。仙桃夭药市香宝，乐游西苑建醮坛。谏书朝以入，夕诀妻子舆其棺。趣使执之母使遁，天下岂有怕死之比干。墨吏闻风弃官走，朱门丹门突而黝。白苑吴淞浚海口，剥皮囊草祖制皆当守。刚峰之刚刚过中，无欲其清与水同。布袍脱粟以此始，葛帏敝籯以此终。
海潮寺
作者：严遂成
朝代：清

树压鸟声死，绿垂山势围。漏云双塔过，病雨一花飞。鱼薧摊僧饭，蜗涎蔓佛衣。无风空外响，人说夜潮归。
淮安舟泊
作者：严遂成
朝代：清

时平淮戍罢屯兵，市属王孙未易名。灯火如萤楼月暗，帆樯为幕岛烟生。东坡曾记沐猴戏，北使犹传银铸城。四十二湾皆种柳，绿阴三面镜中行。
渡鄱阳
作者：严遂成
朝代：清

烟与水无际，迷茫小洞庭。潮回三楚白，山压五湖青。苇折雁声苦，风多鱼气腥。扬舲一极目，何处吊湘灵。
渡鄱阳
作者：严遂成
朝代：清

烟与水无际，迷茫小洞庭。潮回三楚白，山压五湖青。苇折雁声苦，风多鱼气腥。扬舲一极目，何处吊湘灵？
游某氏废园
作者：严遂成
朝代：清

依旧林扉枕水开，寂无屐齿叩苍苔。莺声不管春风尽，花气如愁暮雨来。入夜夔魖群窃据，隔墙弦管易兴哀。梨园老去名姬嫁，都把繁华付劫灰。
游武陵溪书桃花源记后
作者：严遂成
朝代：清

四围环绕天如瓮，红霞织锦花无缝。船从何处刺花间，世间哪有秦人洞。秦人避乱晋谈元，与楚好鬼相牵连。陶公假托出世想，毛女附会升天缘。兹来亦是桃花渡，桃花未开杏花暮。杏花也复可怜人，何必桃花问前度。渔弟渔兄不知数，满前指点安得误。峰回谷转水琮潺，到眼濛濛隔烟雾。倦游人自不寻源，琴弹归去来兮赋。三十五天悬道书，何人敢犯龙威怒。藉口重来津已迷，阮刘惆怅天台路。东风遮住洞中春，岁岁桃花笑煞人。
游苏门山示徐婿见初昆季并三子
作者：严遂成
朝代：清
体裁：古风

苏门山庳隘，濯濯无颜色。孙登鸾凤啸，阮藉鸱鸢吓。风雨飒中天，百兽为之匿。临眺动群疑，虚名若浪得。而我不谓然，阐微贵摭实。此山空其中，上土下则石。万窍搜天根，一绵贯地脉。灵气萦绕之，源源通不塞。运济卫河流，滥觞罅缝坼。其功助灌溉，其害谢冲激。倒浸玻璃屏，山固兼水德。嗒然不自明，悃逼道用默。受侮于目论，甄藻赖宝识。朗朗见山心，白云澹夷怿。清辉良复佳，试泊张融宅。
游苏门山示徐婿见初昆季并三子
作者：严遂成
朝代：清

苏门山庳隘，濯濯无颜色。孙登鸾凤啸，阮藉鸱鸢嚇。风雨飒中天，百兽为之匿。临眺动群疑，虚名若浪得。而我不谓然，阐微贵摭实。此山空其中，上土下则石。万窍搜天根，一绵贯地脉。灵气萦绕之，源源通不塞。运济卫河流，滥觞罅缝坼。其功助灌溉，其害谢冲激。倒浸玻璃屏，山固兼水德。嗒然不自明，悃逼道用默。受侮于目论，甄藻赖宝识。朗朗见山心，白云澹夷怿。清辉良复佳，试泊张融宅。
滕王阁
作者：严遂成
朝代：清

灏灏江湖入望深，烟霄杰阁俯千寻。岸花迎棹半吴楚，山雨入帘无古今。城影月移秋树碧，笛声风起暮潮阴。天涯别有青衫泪，不为琵琶湿满襟。
熊文灿
作者：严遂成
朝代：清
体裁：古风

鼠辈遇我敢复尔，酒酣妄为大言耳。觇使起立吾之故，意悔势已不可止。六州鼓旗一手主，流寇如虎海飞鼠。昔勇令怯魂魄褫，往叩僧庐来佛旨。空隐屏人解误人，抚之抚之毋乃是。四正六隅兵饷增，左黄夹击如风雨。胡然忽刊招降檄，杀一贼者令偿死。贼如不从则犒之，金帛酒牢豢骄子。接踵而至姑自诡，天下今已无贼矣。许州南楼火光起，陷均胁房谷城圮。如猿断□韝脱鹰，如火燎原坊决水。试问降者十三家，今皆安在罪轻儗。悁悁珠玉饰名姝，临送牵衣哭西市。
熊文灿
作者：严遂成
朝代：清

鼠辈遇我敢复尔，酒酣妄为大言耳。觇使起立吾之故，意悔势已不可止。六州鼓旗一手主，流寇如虎海飞鼠。昔勇令怯魂魄褫，往叩僧庐来佛旨。空隐屏人解误人，抚之抚之毋乃是。四正六隅兵饷增，左黄夹击如风雨。胡然忽刊招降檄，杀一贼者令偿死。贼如不从则犒之，金帛酒牢豢骄子。接踵而至姑自诡，天下今已无贼矣。许州南楼火光起，陷均胁房谷城圮。如猿断韝脱鹰，如火燎原坊决水。试问降者十三家，今皆安在罪轻儗。悁悁珠玉饰名姝，临送牵衣哭西市。
熊经略廷弼
作者：严遂成
朝代：清

经略主守抚主战，一举荡平握胜算。兵来薄城城动摇，委去严关门两扇。卷地风鹤走踉跄，掖之上马马胡旋。谁欤哭者独微笑，安在横磨剑十万。毕以残军屹后殿，耳聋舌敝言言验。功罪昭然黑白判，左袒右袒法乃乱。曲杀清流设阱陷，讲筵袖出辽东传。九边传首亦何辞，坐盗脏赀足长叹。安得貂裘与珍玩，矫旨助虐江夏县。子雉经死去婢衣，株连姻族抄瓜蔓。可怜杨左魏何人，一网打入封疆案。
猛总统如虎
作者：严遂成
朝代：清

左镇想杀我，猛镇跑杀我。部将挟之以上马，日晡雨作黄陵城，抽骑箐谷中潜行。旗纛离披溃围出，南阳移驻疽背生。裹疮巷战力如虎，血盈袍袖呼唐府，北面叩头谢明主。臣力竭矣臣应死，魂兮魂兮，归来招臣子。
王修撰艮
作者：严遂成
朝代：清

三人同榜五同居，白首同归识竟虚。流涕无言偏伏鸩，隔墙何处忽呼猪。后时不及修降表，前事谁能禁谤书。到得狱门怀死友，须眉相见尚如初。
王参军冕
作者：严遂成
朝代：清

木剑蓑衣诡异装，鹏鶱海怒一生狂。汉书倚读牛涔雨，羌笛横吹马脊霜。石堰陈筹军胜败，铜驼洒泪国兴亡。兰亭不正狐邱首，孤负梅花九里香。
王同知九思
作者：严遂成
朝代：清

国工募得费钱多，技尽春游几曲歌。青冢紫台魂不返，琵琶恼断贾婆娑。
王尚书世贞
作者：严遂成
朝代：清

寥寥天地间，有后七才子。舞象咏宝力，弱冠成进士。父冤鼓登闻，建立载国史。重镣贵幸匿，金牒妖僧诡。相门招致之，掉头审所处。先进抵王唐，左袒主何李。倡和白雪楼，牢笼天十士。诗文无古今，西京大历止。贡谀比尼父，晚而悔心始。东坡手一编，卧疾读未已。卮言非律令，少作行当毁。余岂独异趋，震川惜蚤死。九原如有知，剌剌作吴语。
王恭襄琼
作者：严遂成
朝代：清

中枢魁柄不旁挠，出镇三边地望高。无事西番降土鲁，有人南赣缚宸濠。平时料贼谋先中，远道筹粮记最牢。凭仗子公多气力，老来终得长天曹。
王舍人纮
作者：严遂成
朝代：清

想见挥金拂袖时，九龙山石竹参差。氍毹不是黔公客，只为箫声写一枝。
王裕州廷陈
作者：严遂成
朝代：清

阿父何乃挞名士，树杪大声呼不止。书之于壁乌母谣，堂皇裸跣衙鼓敲。簿牒堆案漫省视，矫首飞鸟孤云高。何物巡方一御史，是皆世间之盲子。直前令尔□老□，詈骂犹嫌污我齿。不过使我不三公，我正郁郁欲归耳。蓬发斜拖窄袖衫，张筵选伎词汍澜。回思为官无甚乐，乐民赎罪输弹丸。
王襄毅崇古
作者：严遂成
朝代：清

纳款无如礼遣宜，锡之袍带货居奇。叛人巳缚中行说，廷议犹争郭药师。北按部来齐解甲，西迎佛去果留旗。重开贡市关长保，不用和亲不赂遗。
由坡贡之郎岱
作者：严遂成
朝代：清

望远峨峨冠切汉，衣襟霞举天之半。经宿崎岖目已迷，云烟各自开生面。一峰匿近若旧识，乃是三日前所见。以身盘磨蚁穿珠，左萦右拂香炉篆。高履星行下窥井，转眼之间凡几变。区田随势列等差，如规曲尺如划线。什什伍伍不成村，残梨在树落微霰。风无定所历乱来，画眉声碎弹翎怨。
由水坪宿寻甸与额观文明府夜话
作者：严遂成
朝代：清

满林霜果落缤纷，二月花红正夕曛。山与云依相慰藉，水因石阻得声闻。兵锋险道窥南户，戍火严城驻北军。容易时清君坐啸，当年滇蜀此平分。
病起柬谢寒村先生
作者：严遂成
朝代：清

治病如治兵，命医如命将。人尽号能军，心巫术则匠。繄予苦炎热，疟鬼敢献状。喉焦咸阳火，腹涨桂岭瘴。宜以水犀济，而乃火牛抗。宗老幡然来，具大法眼藏。中虚知鲁弱，外强见随张。颠趾以出之，夜决黄河防。急攻除务尽，慎守养用壮。僵蚕竟喂叶，枯鱼倏跋浪。觋言鬼神力，攘功姑自诳。箫鼓罗酒浆，丛祠浩歌唱。
白水岩瀑布
作者：严遂成
朝代：清

万里水汇一水大，訇訇声闻十里外。岩口逼仄势更凶，夺门而出悬白龙。龙须带雨浴日红，金光玉色相荡舂。雪净鲛绡落刀尺，大珠小珠飘随风。风折叠之绘变相，三降三升石不让。有如长竿倒拍肉飞仙，中绝援绳跃复上。伏犀埋头不敢出，怀宝安眠遮步障。我欲割取此水置袖中，曰恒燠若书乾封。叩门絜瓶滴马鬃，搞苗平地青芃芃。岂不贤于谷泉之在香炉峰，坐享大名而无功。
白水岩瀑布
作者：严遂成
朝代：清

万里水汇一水大，訇訇声闻十里外。岩口逼仄势更凶，夺门而出悬白龙。龙须带雨浴日红，金光玉色相荡舂。雪净鲛绡落刀尺，大珠小珠飘随风。风摺叠之绘变相，三降三升石不让。有如长竿倒拍肉飞仙，中绝援绳跃复上。伏犀埋头不敢出，怀宝安眠遮步障。我欲割取此水置袖中，曰恒燠若书乾封。叩门挈瓶滴马鬃，槁苗平地青芃芃。岂不贤于谷泉之在香炉峰，坐享大名而无功。
瞿总兵能
作者：严遂成
朝代：清

小马俄闻脱胄亡，前驱又仆皂旗张。龙腾天护云迷阵，虎殪宵惊羽饮梁。负骨无儿归报母，收魂与父誓擒王。突门馀恨城垂破，听得钲歌起战场。
石亨石彪
作者：严遂成
朝代：清

一门平世封侯相，百战功奇遇亦奇。祸起天文谈术士，骄生王府狎歌姬。卖官竞造朱龙谚，乞帝亲书祖墓碑。新第落成无几日，寝床绣蟒别人居。
石宪史璞
作者：严遂成
朝代：清

娶妇三日归母家，黄鹤一去天之涯。妇翁讼婿婿诬服，眼前酷吏酷刑酷。宪使平反如有神，神来入梦梦不真。大书一麦字，两人夹一人。比明械囚趣东市，伐鼓鸣锣手旁指。窥门屏间一童子，捕诘其师乃道士。道士匿妇槁麦中，拨云见日青天红。古人断狱断以意，后人断狱断以例。例所应死民莫悲，咎繇复生无能为。
砥柱峰
作者：严遂成
朝代：清

河从受降城，北折径南注。万山束缚之，龙性驯不怒。及兹下三门，喷礴流悬布。砥柱屹当冲，四傍绝依附。何所恃而傲，力与河伯忤？摧刚终成柔，条分左右去。卷土趋向东，昏垫逮徐豫。神禹无治法，计穷吁天助。铲除昆仑山，绝河之来路。西海为尾闾，是龙安身处。
砥柱峰
作者：严遂成
朝代：清

河从受降城，北折径南注。万山束缚之，龙性驯不怒。及兹下三门，喷礴流悬布。砥柱屹当冲，四旁绝依附。何所恃而傲，力与河伯忤。摧刚终成柔，条分左右去。捲土趋向东，昏垫逮徐豫。神禹无治法，计穷赖天助。铲除昆崙山，绝河之来路。西海为尾闾，是龙安身处。
祁掌道彪隹
作者：严遂成
朝代：清

漏舟焚屋狎君臣，闻道长安局又新。三尺剑销恩怨气，一泓水洗去来身。大观楼外潮初落，历下亭边月已沦。采采山薇不盈掬，红兰白芷吊灵均。
祝京兆允明
作者：严遂成
朝代：清

五岁能作径尺字，九岁能作急就诗。内外二祖当代儒，耳濡目染贯综之。据案屏息有所思，起立奋笔龙蛇驰。若使右手指不枝，掀雷抉电靡不为。世间可意唯李白，常常一饮杯三百。人生及时特乐耳，礼法岂为我辈设。六博蹋鞠吴趋坊，新翻一曲环红妆。场屋那能容贺老，少年谁不爱周郎。间施朱粉登场戏，部部梨园席退避。世界茫茫梦幻中，都是偃师胶革具。俸钱所入缘手尽，今日肯为明日计。王戎障簏固痴儿，赵公看囊亦小器。出门与客遇诸涂，牵衣诟谇争索逋。
秋夜投止
作者：严遂成
朝代：清

山当面立路疑穷，转过湾来四望通。凉月满楼人在水，远烟著地树浮空。熊罴之状乃奇石，鹳鹤有声如老翁。清福此间殊不乏，可容招隐桂花丛。
种山亭藏李阳冰篆为李刑部作
作者：严遂成
朝代：清

秦相斯为玉筋篆，史籀省文苍颉变。历东西汉迄于隋，绝笔空无一人半。师承乃有唐阳冰，隔一千年与相见。俯仰流时穷元思，上出幡脚甘生之。直下不倒一缕墨，璎珞垂露金薤披。种山山人得古本，书易谦卦爻篆辞。不师其辞师其意，谦谦君子良我师。力猛格峻入篆室，号书中虎无愧色。悬之可作座右铭，义取贞吉中心得。惜哉琅琊邹峄之罘碑，斯乎斯乎侈颂秦功德。
秦总兵良玉
作者：严遂成
朝代：清

忠顺昔受封，慕华款贡市。功惟不内犯，而无臂指使。石柱白杆兵，勤王万里行。征播剿楚豫，解围成都城。奢安以次定，噬蜀贼锋横。西南半壁天，孤撑一掌劲。夫瘦云阳狱，阵亡者季孟。老寡百战馀，安然考终命。平生娴翰墨，笳鼓叶竞病。木兰女儿身，戎装拖朝绅。伞盖拜汉赐，于铄冯夫人。
罗文毅伦李文正东阳
作者：严遂成
朝代：清

名下奇童洵不虚，清贫亦复两相于。弦歌养母樵薪后，衫纻登朝赐果初。留客何妨邻有粟，临文可使案无鱼。金牛山指茶山路，淼淼江湖访故居。
羊太傅祠
作者：严遂成
朝代：清

重臣何法乃可死，举贤自代而已矣。君不见衔刀破竹平江东，龙骧威名征南同。大蛇垂头瓠系颈，不畏岸虎畏水龙。两贤推毂者谁是，角巾白士南城公。得所付投了乃事，及身奚必居成功。遗祠千载一瞻溯，屋宜门称词改户。遗民岘首尽沾襟，东垣况探金镮路。下马椒浆酬断碑，寒鸦飞上枯杨树。
胡大理闰
作者：严遂成
朝代：清

鄱阳庙壁如雪白，冷光熊熊墨痕热。龙舟驾浪腾龙睛，日轮照见忠臣血。一子齿剑一荷戈，入功臣家女郡奴。奴以爨灰污其面，灰中被挞逃如愿。十年始脱从军衣，青松白璧全身归。归来颜色好，空家白骨埋秋草。等是未亡人，落花孤燕不怀春。春寒泪如雨，朝饥谁告语。见者怜之馈钱米，吁嗟此是忠臣女。
胡太保宗宪
作者：严遂成
朝代：清

铙歌酾酒客盈庭，画戟朱旗战血腥。入海几时归夏正，媚人何苦陷张经。屡呈贺表冤宜白，不信私书汗尚青。龟鹿无灵来大鸟，狱门当作夕阳亭。
胡忠安濙
作者：严遂成
朝代：清

圆光五色太和山，金殿双双白雉斑。寿恺閒堂娱老地，为脩贺表不曾閒。龚谦剑术但除妖，万里边关守合牢。臣不知兵知将将，阴阳通晓仰弥高。
胡忠安濙·其一
作者：严遂成
朝代：清

圆光五色太和山，金殿双双白雉斑。寿恺閒堂娱老地，为脩贺表不曾閒。
胡忠安濙·其二
作者：严遂成
朝代：清

龚谦剑术但除妖，万里边关守合牢。臣不知兵知将将，阴阳通晓仰弥高。
胡泰舒银台归自蜀述西师始末
作者：严遂成
朝代：清

一丸泥塞大金川，负固凭陵已二年。绝壁跨空横铁索，危江剪溜泛皮船。楼盘雕势梯难上，箭作鸱声甲易穿。薄险王师身手健，拍张都是肉飞仙。相公露冕万重山，过午传餐也未閒。草檄宵驰宣庙略，封章晨拜见天颜。板桥压担牛涔重，冰磴牵绳马汗斑。特制软材平底屐，满天风雪过桃关。
胡泰舒银台归自蜀述西师始末·其一
作者：严遂成
朝代：清

一丸泥塞大金川，负固凭陵已二年。绝壁跨空横铁索，危江剪溜泛皮船。楼盘雕势梯难上，箭作鸱声甲易穿。薄险王师身手健，拍张都是肉飞仙。
胡泰舒银台归自蜀述西师始末·其二
作者：严遂成
朝代：清

相公露冕万重山，过午传餐也未閒。草檄宵驰宣庙略，封章晨拜见天颜。板桥压担牛涔重，冰磴牵绳马汗斑。特制软材平底屐，满天风雪过桃关。
苏州守魏观
作者：严遂成
朝代：清

生不能王败而走，遗基岂复为鬼有。都水行司地合迁，青燐黑胜散如烟。浚锦帆泾规水利，利民之外无他意。以此受谮僇其身，巷以哭者苏州民。哭太守，太守生，礼行乡饮酒。太守死，谁与订经史。课绩空为天下先，悔而归葬骨已沦重渊。不如前人事苛刻，全受全归陈烙铁。
英国公张辅
作者：严遂成
朝代：清

安南二都环四江，地不内属自有唐。叛服复何预我事，祸受天平归自老挝降。芹跕伏兵杀天使，天兵从天插天翅。插天翅，海茫茫，十八将军治军装。八十万兵输兵粮，会平西侯于多邦。多邦城高枕江绿，人持炬火吹铜角。铜角一声战象来，绘狮冲象象猬缩。直捣圆伞山，穷追咸水关，满海流血红斑斑。季釐苍以小船走，反斗缚之奇罗口。槛车护至京，宴奉天殿箫铙声。安南平，安南平，从此十年长用兵。永乐六年安南平，是年之冬变骤生。七年远统平夷兵，八年春还秋复叛，明年仍赋征南行。简定陈季扩，前后相继作。一攻造舟叱览山，再攻荷花海之湾。俘斩无算势未已，纷纷火燧爇象尾。猬毛之矢刺天飞，象奴象鼻落如雨。一战美良山，再战昆浦暹蛮间。步骑蹴之传檄定，次第就擒海氛静。海氛静，占城降，择故王后封为王。版图不入归要荒，我无所利计大义，兴灭继绝辞堂堂。奈何升州置卫所，人其人，土其土。中国约束夷苦严，安南之风安于南。南人不反那可得，宣德年间得而失。王通盟，柳升没，依旧安南属外国。
英国公张辅·其一
作者：严遂成
朝代：清

安南二都环四江，地不内属自有唐。叛服复何预我事，祸受天平归自老挝降。芹跕伏兵杀天使，天兵从天插天翅。插天翅，海茫茫，十八将军治军装。八十万兵输兵粮，会平西侯于多邦。多邦城高枕江绿，人持炬火吹铜角。铜角一声战象来，绘狮冲象象猬缩。直捣圆伞山，穷追咸水关，满海流血红斑斑。季釐苍以小船走，反斗缚之奇罗口。槛车护至京，宴奉天殿箫铙声。安南平，安南平，从此十年长用兵。
英国公张辅·其二
作者：严遂成
朝代：清

永乐六年安南平，是年之冬变骤生。七年远统平夷兵，八年春还秋复叛，明年仍赋征南行。简定陈季扩，前后相继作。一攻造舟叱览山，再攻荷花海之湾。俘斩无算势未已，纷纷火燧爇象尾。猬毛之矢刺天飞，象奴象鼻落如雨。一战美良山，再战昆浦暹蛮间。步骑蹴之传檄定，次第就擒海氛静。海氛静，占城降，择故王后封为王。版图不入归要荒，我无所利计大义，兴灭继绝辞堂堂。奈何升州置卫所，人其人，土其土。中国约束夷苦严，安南之风安于南。南人不反那可得，宣德年间得而失。王通盟，柳升没，依旧安南属外国。
茅副使坤
作者：严遂成
朝代：清

府江雕剿阵云开，诸砦闻风震疾雷。忽地入山调鹤去，恰当沿海举烽来。定文尚借陈琳笔，治产空销范蠡才。天予一闲还予寿，荐书稠叠负诸台。
荣国公姚广孝
作者：严遂成
朝代：清

英雄何以不冠巾，肯向团蕉老此身。伏气山中如病虎，图形阁上亦祥麟。诗吟北固僧宗泐，术授东吴道应真。特地开科长取士，不知漏落几多人。三年胜负白沟河，直捣南都不议和。到处机宜参李泌，常时主守倚萧何。江山王气收龙虎，日夜军声乱鸭鹅。垂老功成身入定，未须治第赐宫娥。
荣国公姚广孝·其一
作者：严遂成
朝代：清

英雄何以不冠巾，肯向团蕉老此身。伏气山中如病虎，图形阁上亦祥麟。诗吟北固僧宗泐，术授东吴道应真。特地开科长取士，不知漏落几多人。
荣国公姚广孝·其二
作者：严遂成
朝代：清

三年胜负白沟河，直捣南都不议和。到处机宜参李泌，常时主守倚萧何。江山王气收龙虎，日夜军声乱鸭鹅。垂老功成身入定，未须治第赐宫娥。
董子祠
作者：严遂成
朝代：清

荀卿尔何人，名亚我邹孟。其流变韩商，暴虐助嬴政。坑儒议相思，偶语弃市令。马上治天下，鲰腐遭诟病。绵蕞叔孙礼，粗知皇帝圣。龈龈辕固申，一经荧视听。平津实不学，谬执翘材柄。司空城旦书，黄老渐复横。万古惧长夜，珠囊渝金镜。广川孕灵秀，醇儒以气应。下帷不窥园，三年心力劲。所读者何书，秦火烧未竟。天人建三策，著录史迁摒。大愚吕布舒，偃也乃为佞。历相皆骄王，诚格学术正。长沙亦奇才，儒林有论定。遗祠今萧瑟，碑断草痕迸。下马拜无人，邻社笳鼓竞。牧羊牧豕儿，有祷神不吝。同生汉武朝，纷纷取侯印。
蒋别驾芝冈招同费使怀谷载孝廉闇成上舍光林游陆氏水木明瑟园二首
作者：严遂成
朝代：清

十亩无多地，到来如许宽。池深鱼气静，树密鸟声欢。浅碧浸琴荐，轻阴护药栏。小长庐去后，山翠至今寒。乞与天随子，此间销夏宜。堂虚云不去，山近雨先知。嫩竹新成个，浮蘋乱吐丝。便无花亦好，况遇有花时。
蒋别驾芝冈招同费使怀谷载孝廉闇成上舍光林游陆氏水木明瑟园二首·其一
作者：严遂成
朝代：清

十亩无多地，到来如许宽。池深鱼气静，树密鸟声欢。浅碧浸琴荐，轻阴护药栏。小长庐去后，山翠至今寒。
蒋别驾芝冈招同费使怀谷载孝廉闇成上舍光林游陆氏水木明瑟园二首·其二
作者：严遂成
朝代：清

乞与天随子，此间销夏宜。堂虚云不去，山近雨先知。嫩竹新成个，浮蘋乱吐丝。便无花亦好，况遇有花时。
蔡忠襄公祠
作者：严遂成
朝代：清

飞渡黄河势已成，但凭一掌守孤城。三千兵带饥寒色，百二关传恸哭声。报国不能生杀贼，殉君何用死留名。遗祠萧飒横汾曲，夜夜泉飞白鹤鸣。
袁御使凯
作者：严遂成
朝代：清

布衣入拜执金吾，鹤立癯然辩口粗。白燕沉吟王谢事，乌犍倒载泖峰图。汤心解网开生路，汉法通经望武夫。归去徉狂殊自负，当年记得□田无。
袁督御史继武
作者：严遂成
朝代：清

汰饷停官抑将权，登楼洒泣亦徒然。勋非定策疑陶侃，谏乃陈兵阻鬻拳。大事唯知争要典，虚声何苦说澶渊。江流树木无人买，留与征南作战船。
袁经略崇焕
作者：严遂成
朝代：清

刺血飞书录守城，五年嫚语祸机萌。多疑易积中山谤，反间先寒息壤盟。仓卒法行张用济，老成策让赵营平。杜邮一赐岩关弃，此后边才暮气生。
解学士缙
作者：严遂成
朝代：清

入直三朝礼遇隆，蛾眉害宠谮偏工。凿江岂必通无益，试卷如何读不公。异议穷兵踰绝徼，苦心夺嫡护储宫。汉王法死占城弃，应吊忠魂积雪中。
许祭酒存仁
作者：严遂成
朝代：清

象牙饰床安用之，白云为父仁山师。师一再传守其说，按礼制冠白缨绖。进讲洪范休咎徵，旋移官物取杭妾。忌者因之击以舌，谓于师臣体有阙。早知瘗死骨不收，不如不赦留韶州。十年稽古侍君侧，少缓须臾俟祭极。天与人归归不得，知言哉，刘丞直。
诚意伯刘基
作者：严遂成
朝代：清

西湖异云西北至，十年前识金陵气。陈强张富决雌雄，帷幄屏人其语秘。虬髯侍侧蹑胡床，如以真王易假王。跃起大呼徙别舸，难星一炮占鄱阳。公何有术不自救，谈洋茗洋吏讦奏。偾辕之驾挟医来，积中拳石吞乌咮。京房郭璞数莫逃，天文象纬书可烧。幸而遇时佐洪武，不然著郁离子究何补。异授有神亦有师，泯没平生邓祥甫。